text:
sam.
16
avril
2011
YEZU YAKIRWA I YERUZALEMU NK’UMWAMI
IVANJILI
+ Matayo Mt 21, 1-11 (Umwaka A)
Hari hasigaye iminsi mike ngo Pasika ibe, 1igihe Yezu n’abigishwa be begereye Yeruzalemu, bageze i Betifage ku musozi w’Imizeti, Yezu yohereza babiri mu bigishwa be. 2Arababwira ati «Nimujye mu mudugudu uri imbere yanyu; ako kanya nimuhagera murasanga indogobe iziritse hamwe n’iyayo, muziziture muzinzanire. 3Nihagira ugira icyo ababwira mumusubize muti ‘Nyagasani arazikeneye, ariko arazohereza vuba.’» 4Ibyo byabereye kugira ngo huzuzwe ibyo umuhanuzi yavuze ati 5«Mubwire Umwari wa Siyoni muti ‘Nguwo Umwami wawe w’ituze agusanze yicaye ku ndogobe n’iyayo, icyana cy’itungo riheka imizigo.’»
6Nuko abigishwa baragenda maze bagenza uko Yezu yabibategetse; 7bazana indogobe n’iyayo. Hanyuma bazigerekaho ibishura byabo maze Yezu yicaraho. 8Nuko abantu benshi barambura ibishura byabo mu nzira, abandi batema amashami y’ibiti maze bayasasa mu nzira. 9Nuko imbaga y’abantu yari imushagaye, bamwe imbere abandi inyuma, bose barangurura amajwi bati «Hozana! Harakabaho mwene Dawudi! Nihasingizwe Uje mu izina rya Nyagasani! Hozana, nahabwe impundu mu ijuru!» 10Igihe yinjiye muri Yeruzalemu, umurwa wose ucikamo igikuba barabaza bati «Uwo ni nde?» 11Naho rubanda ngo «Uwo ni Umuhanuzi Yezu wo kuri Nazareti mu Galileya.»
YEZU YAKIRWA I YERUZALEMU NK’UMWAMI
+ Mariko (Mk 11, 1-10) (Umwaka B)
Hari hasigaye iminsi mike ngo Pasika ibe. 1Bagiye kugera i Yeruzalemu, ahagana i Betifage n’i Betaniya, hafi y’umusozi w’Imizeti, Yezu yohereza babiri mu bigishwa be, 2arababwira ati «Nimujye mu ngo ziri imbere yanyu; mukihagera murabona icyana cy’indogobe kiziritse, kitigeze kigira uwo giheka, mukiziture maze mukinzanire. 3Nihagira ubabwira ati ‘Ibyo mukora ni ibiki?’ musubize muti ‘Umwigisha aragikeneye, kandi aracyohereza vuba.’» 4Baragenda, basanga icyana cy’indogobe kiziritse ku irembo iruhande rw’inzira, barakizitura. 5Bamwe mu bari aho ngaho barababwira bati «Ibyo mukora ni ibiki? Kuki muzitura iyo ndogobe?» 6Bo babasubiza uko Yezu yari yababwiye, nuko barabihorera. 7Icyana cy’indogobe bakizanira Yezu, bagiisasaho ibishura byabo acyicaraho. 8Nuko abantu benshi basasa ibishura byabo mu nzira ; abandi basasa amashami bari batemye mu mirima. 9Abamugendaga imbere n’abari bamukurikiye barangurura ijwi bati «Hozana! Hasingizwe uje mu izina rya Nyagasani! 10Hasingizwe lngoma y’umubyeyi wacu Dawudi itugezeho! Hozana, Imana nihabwe impundumu ijuru!»
+ Ivanjili ntagatifu uko yanditswe na Yohani (Yh 12,12-16)
Icyo gihe hari hasigaye iminsi mike ngo Pasika ibe. 12Abantu benshi bari baje mu munsi mukuru, bamenya ko Yezu na We aje i Yeruzalemu. 13Bafata amashami y’imikindo bajya kumusanganira, ari nako baterahejuru bati «Hozana! Nahabwe impundu uje mu izina rya Nyagasani, ni we Mwami wa Israheli!» 14Yezu abonye icyana cy’indogobe acyicaraho, nk’uko byari byaranditswe ngo 15 «Witinya, Mwari wa Siyoni, dore Umwami wawe aje akugana, yicaye ku cyana cy’indogobe.» 16Abigishwa be babanza kuyoberwa icyo ibyo bivuga, ariko Yezu amaze gukuzwa, babona kwibuka ko ibyo bintu ari we byari byaranditsweho, ari na ko banabimugiriye.
MISA Y’UBUBABARE BWA NYAGASANI
ISOMO RYA MBERE
Igitabo cy’Umuhanuzi Izayi (Iz 50, 4-7)
Dore amagambo y’Umugaragu w’Uhoraho: 4Nyagasani Uhoraho yampaye ururimi, ambwira icyo mvuga kugira ngo menye kuramira uwarushye. Buri gitondo arankangura, akanyigisha gutega amatwi nk’abigishwa. 5Nyagasani Uhoraho yanzibuye amatwi, nanjye sinabyangira ndetse sinatezuka. 6Nategeye umugongo abankubitaga, imisaya yanjye nyitegeza abamfuraga ubwanwa; uruhanga rwanjye sinaruhisha abantukaga, bancira mu maso. 7Cyakora Nyagasani Uhoraho arantabara, agatuma ibitutsi bitanca intege. Uruhanga rwanjye ndarukomeza nk’ibuye, kandi nzi ko ntazakorwa n’ikimwaro.
ZABURI (Zab 22 (21), 8-9, 17-18a, 19-20, 23-24a)
Inyik/ Mana yanjye, Mana yanjye, ni iki cyatumye untererana?
Abambonye bose barankwena,
bakampema kandi bakazunguza umutwe,
bavuga bati «Ko yiringira Uhoraho, ngaho namubohore!
Ngaho namukize, umva ko amukunda!»
Rwose imbwa nyamwinshi zankubakubye,
igitero cy’abagiranabi cyantaye hagati.
Bamboshye ibiganza n’ibirenge,
amagufwa yanjye yose nayabara!
Bigabanyije imyambaro yanjye,
igishura cyanjye bakigiriraho ubufindo.
None rero Uhoraho, ntumbe kure,
wowe mbaraga zanjye, banguka untabare!
Nzogeza izina ryawe mu bo tuva inda imwe,
ngusingirize mu ruhame rw’ikoraniro,
nti «Yemwe abubaha Uhoraho, nimumusingize!»
ISOMO RYA KABIRI
Ibaruwa Mutagatifu Pawulo Intumwa yandikiye Abanyafilipi (Fil 2, 6-11)
Bavandimwe, Kristu Yezu 6n’ubwo yari afite imimerere imwe n’iy’Imana, ntiyagundiriye kureshya na Yo. 7Ahubwo yihinduye ubusabusa yigira nk’umugaragu, maze mu migirire ye agaragaza ko ari umuntu. Nuko aho amariye kwishushanya n’abantu 8yicisha bugufi kurushaho, yemera kumvira ageza aho gupfa, apfiriye ndetse ku musaraba. 9Ni cyo cyatumye Imana imukuza, imuha Izina risumbye ayandi yose, 10kugira ngo nibamara kumva izina rya Yezu, bose bamupfukamire, mu ijuru, ku isi n’ikuzimu, 11kandi indimi zose zamamaze ko Yezu Kristu ari We Nyagasani, biheshe Imana Se ikuzo.
IBANGONDIRIMBO RIBANZIRIZA IVANJILI (Fil 2, 8-9)
Ikuzo n’ibisingizo ni ibyawe, Nyagasani Yezu.
Kristu yemeye kwumvira ari twebwe agirira ageza aho gupfa,
apfiriye ndetse ku musaraba.
Ni cyo cyatumye Imana imukuza, imuha Izina risumbye ayandi yose.
Ikuzo n’ibisingizo ni ibyawe, Nyagasani Yezu.
IVANJILI (Umwaka A)
+ Ububabare bw’Umwami wacu Yezu Kristu uko bwanditswe na Matayo (Mt 26, 14-75; 27,1-66)
Muri icyo gihe, 26,14umwe muri ba Cumi na babiri witwaga Yuda Isikariyoti, asanga abatware b’abaherezabitambo 15arababwira ati «Murampa iki, nanjye nkamubagabiza?» Bamubarira ibiceri mirongo itatu bya feza. 16Kuva icyo gihe atangira gushaka uburyo buboneye bwo kumutanga. 17Umunsi wa mbere wo kurya imigati idasembuye, abigishwa baza kubaza Yezu bati «Aho ushaka ko tugutegurira ibyo kurya Pasika ni he?» 18Ati «Nimujye mu murwa kwa kanaka mumubwire muti ‘Umwigisha agutumyeho ngo: Igihe cyanjye kiregereje, ndashaka kurira Pasika iwawe ndi kumwe n’abigishwa banjye.’» 19Abigishwa babigenza uko Yezu yabategetse, maze bategura ibya Pasika.
20Bugorobye Yezu ajya ku meza hamwe na ba Cumi na babiri. 21Nuko rero igihe bafungura aravuga ati “Ndababwira ukuri: Umwe muri mwe agiye kungambanira.” 22Birabababaza cyane, batangira kumubaza umwe umwe bati «Mbese yaba ari jye, Nyagasani?» 23Arabasubiza ati «Uwo duhurije intoki ku mbehe ni we ugiye kungambanira! 24Koko Umwana w’umuntu aragiye nk’uko Ibyanditswe bimuvuga! Ariko rero hagowe uwo muntu wemeye kugambanira Umwana w’umuntu; icyari kuba cyiza ni uko uwo muntu aba ataravutse!» 25Yuda umugambanyi na we aramubaza ati «Aho ntiyaba jye, Mwigisha?» Yezu ati «Urabyivugiye!»
26Nuko bafungura Yezu afata umugati; amaze gushimira Imana, arawumanyura, awuhereza abigishwa be ati «Nimwakire murye: iki ni umubiri wanjye.» 27Arongera afata n’inkongoro, arashimira, arabahereza ati «Nimunyweho mwese, 28kuko iki ari amaraso yanjye, ay’Isezerano, agiye kumenerwa benshi ngo bababarirwe ibyaha. 29Ndabibabwiye, sinzongera kunywa ukundi ku mbuto y’umuzabibu, kugeza ku munsi nzanywera divayi nshya hamwe namwe mu Ngoma ya Data.»
30Bamaze kuririmba zaburi, barasohoka bagana ku musozi w’Imizeti. 31Nuko Yezu arababwira ati «Iri joro ibigiye kumbaho biratuma mwese muhungabana, kuko handitse ngo ‘Nzakubita umushumba, maze umukumbi w’intama utatane.’ 32Ariko nimara kuzuka nzabatanga mu Galileya.» 33Petero asubiza amubwira ati «N’aho bose bahungabana kubera wowe, jyewe sinzigera mpungabana!» 34Yezu aramubwira ati «Ndakubwira ukuri : iri joro isake itarabika, uranyihakana gatatu.» 35Petero aramusubiza ati «N’aho nagomba gupfana nawe sinzakwihakana!» Abigishwa bose bavuga batyo.
36Nuko Yezu ajyana na bo ahantu hitwa Getsemani, maze abwira abigishwa be ati «Nimube mwicaye aha, umwanya ngiye hariya gusenga.» 37Ajyana na Petero na bene Zebedeyi bombi, atangira kugira agahinda n’ishavu. 38Nuko arababwira ati «Umutima wanjye urashavuye byo gupfa; nimugume aha kandi mube maso hamwe nanjye.» 39Hanyuma yigira imbere gato agwa yubitse amaso, asenga agira ati «Data, niba bishoboka iyi nkongoro ice kure yanjye! Nyamara ntibibe uko jye nshaka, ahubwo bibe uko wowe ushaka!» 40Agaruka ku bigishwa be maze asanga basinziriye; nuko abwira Petero ati «Ni ibyo byawe, ntiwashoboye kuba maso hamwe nanjye isaha imwe? 41Nimube maso kandi mwambaze, kugira ngo mutaza kugwa mu gishuko: umutima w’umuntu uharanira ibyiza, naho umubiri wo ugira intege nke.» 42Arongera ajya kwambaza ubwa kabiri ati «Data, niba iyi nkongoro idashobora guhita ntayinyoyeho, icyo ushaka nigikorwe!» .
43Hanyuma agarutse asanga na none basinziriye, kuko amaso yabo yari aremerewe. 44Arabihorera maze yongera kujya kwambaza ubwa gatatu, asubira muri ya magambo. 45Hanyuma asanga abigishwa be arababwira ati «Noneho nimusinzire muruhuke! Dore isaha irageze, Umwana w’umuntu agiye gushyirwa mu maboko y’abanyabyaha. 46Nimuhaguruke tugende ! Dore untanga ari hafi.»
47Akivuga ibyo, Yuda umwe muri ba Cumi na babiri atunguka aherekejwe n’abantu benshi bitwaje inkota n’ibibando, boherejwe n’abatware b’abaherezabitambo n’abakuru b’umuryango. 48Umugambanyi yari yabahaye iki kimenyetso ati «Uwo nza guhobera nkamusoma araba ari we mumufate.» 49Maze ako kanya yegera Yezu ati «Ndakuramutsa Mwigisha», nuko aramusoma. 50Naho Yezu aramubwira ati «Ncuti, kora icyakuzanye!» Nuko baratambuka, basingira Yezu baramufata. 51Ni bwo umwe mu bari kumwe na Yezu akuye inkota ye, ayikubita umugaragu w’umuherezabitambo mukuru, amuca ugutwi. 52Nuko Yezu aramubwira ati «Subiza inkota yawe mu rwubati, kuko abarwanisha inkota bose bazicishwa inkota. 53Ubona ko ntashobora gutabaza Data, akampa muri aka kanya imitwe irenze cumi n’ibiri y’abamalayika? 54Ariko se Ibyanditswe ko ari uko bigomba kumera byazarangira bite?» 55Ubwo nyine Yezu abwira rubanda ati «Mwaje n’inkota n’ibibando kumfata nk’aho ndi igisambo! Nyamara buri munsi nari nicaye mu Ngoro nigisha ntimwamfata. 56Ariko ibyo byose byabereye kugira ngo ibyanditswe n’Abahanuzi byuzuzwe.» Nuko abigishwa baramutererana, bose barahunga.
57Abari bafashe Yezu bamujyana kwa Kayifa, umuherezabitambo mukuru, aho abigishamategeko n’abakuru b’umuryango bari bateraniye. 58Petero yari yamukurikiye yitaruye kugera ku ngoro y’umuherezabitambo mukuru, arinjira yicarana n’abagaragu bo mu rugo, ashaka kumenya amaherezo. 59Abatware b’abaherezabitambo n’Inama Nkuru yose, bashaka ibyo bahimbira Yezu ngo bamwicishe. 60Ariko ntibabibona n’ubwo abashinjabinyoma baje ari benshi. Nyuma haza babiri 61bati «Uyu muntu yaravuze ati ‘Nshobora gusenya Ingoro y’Imana maze nkogera kuyubaka mu minsi itatu.’» 62Nuko umuherezabitambo mukuru arahaguruka, aramubwira ati «Ko nta cyo usubiza ku byo bakurega?» 63Ariko Yezu aricecekera. Umuherezabitambo mukuru aramubwira ati «Nkurahije Imana ihoraho ngo utubwire niba uri Kristu, Umwana w’Imana.» 64Yezu aramusubiza ati «Wabyivugiye. Byongeye kandi nkwerurire, kuva ubu muzabona Umwana w’umuntu yicaye iburyo bw’Ushoborabyose, kandi aje ku bicu byo mu kirere.» 65Nuko umuherezabitambo mukuru ashishimura imyambaro ye ati «Atutse Imana ! Abagabo bandi turacyabakeneyeho iki ? Dore noneho mwiyumviye ko atutse Imana! 66Murabibona mute?» Baramusubiza bati «Akwiye urupfu!» 67Nuko bamucira mu maso, bamukubita ibipfunsi, abandi bamukubita inshyi 68bavuga bati «Umva ko uri Kristu, ngaho duhanurire! Ni nde ugukubise?»
69Naho ubwo Petero yari yicaye hanze mu rugo. Umuja aregera aramubwira ati «Nawe wari kumwe na Yezu Urnunyagalileya.» 70Ariko we ahakanira imbere ya bose ati «Sinumva icyo ushaka kuvuga.» 71Igihe yerekeye ku irembo undi muja aramubona, abwira abantu bari aho ati «Uyu yari kumwe na Yezu Umunyanazareti.» 72Nuko yongera kubihakanisha indahiro ati «Sinzi uwo muntu!» 73Bimaze akanya abari aho baregera, babwira Petero bati «Koko nawe uri uwabo! N’imvugo yawe irakugaragaza.» 74Noneho atangira gutukana no gucurikiranya indahiro ati «Uwo muntu nta bwo muzi!» Ako kanya isake irabika. 75Nuko Petero yibuka ijambo Yezu yari yamubwiye ati «Isake itarabika, uraba unyihakanye gatatu.» Nuko arasohoka, arirana ishavu.
27,1Igitondo gitangaje, abatware b’abaherezabitambo bose n’abakuru b’umuryango bajya inama yo kwicisha Yezu. 2Bamaze kumuboha baramushorera, bamushyira Pilato wari Umutware mukuru w’igihngu. 3Nuko Yuda wari wamugambaniye abonye ko bamuciriye urubanza rwo gupfa, yumva yigaye maze agarurira abatware b’abaherezabitambo n’abakuru b’umuryango bya biceri mirongo itatu bya feza, arababwira ati 4«Nacumuye, ngambanira amaraso y’umuntu w’umwere.» Baramusubiza bati «Bidutwaye iki? Ni wowe uzigorerwa!» 5Nuko bya biceri abijugunya imbere y’Ingoro, ava aho ajya kwimanika. 6Abatware b’abaherezabitambo bafata bya biceri, baravugana bati «Ntibikwiye ko bishyirwa hamwe n’amaturo yandi, kuko byaguzwe amaraso y’umuntu.» 7Nuko bamaze kujya inama, babigura umurima w’umubumbyi ngo bajye bahahamba abagenzi. Ni cyo gituma uwo murima witwa «umurima w’amaraso» kugeza na n’ubu. 9Nuko huzuzwa ibyo umuhanuzi Yeremiya yavuze ati «Bakiriye ibiceri mirongo itatu bya feza, ari byo kiguzi cy’uwagurishijwe n’abana ba Israheli, 10kandi babitanga ku murima w’umubumbyi nk’uko Nyagasani yabintegetse.»
11Yezu ajyanwa imbere ya Pilato, Umutware mukuru w’igihugu. Umutware aramubaza ati «Ni wowe Mwami w’Abayahudi ?» Yezu aravuga ati «Urabyivugiye.» 12Abatware b’abaherezabitambo n’abakuru b’umuryango bamurega byinshi, ariko we ntagire icyo asubiza. 13Nuko Pilato aramubaza ati «Ntiwumva ibyo byose bagushinja?» 14Nuko ntiyagira ijambo na rimwe amusubiza. Umutware biramutangaza cyane. 15Buri munsi mukuru, Umutware yari yaramenyereye kurekurira rubanda imfungwa imwe bishakiye. 16Ubwo hari imfungwa y’igihangange yitwaga Barabasi. 17Pilato abwira rubanda rwakoranye ati «Uwo mushaka ko mbarekurira ni nde, Barabasi cyangwa Yezu bita Kristu?» 18Nyamara yari azi ko bamutanze babitewe n’ishyari.
19Mu gihe yari yicaye mu rukiko aca urubanza, umugore we amutumaho ati «Uramenye ntiwivange mu by’uwo muntu w’intungane, dore naraye ndose byinshi byambabaje bitewe na we.» 20Ariko abatware b’abaherezabitambo n’abakuru b’umuryango bemeza rubanda ko basaba Barabasi, naho Yezu bakamwicisha. 21Nuko rero Umutware yongera kubabaza ati “Muri abo bombi uwo mushaka ko mbarekurira ni uwuhe?” Baramusubiza bati «Barabasi!» 22Pilato arababwira ati «Naho se Yezu bita Kristu mugenze nte?» Bose barasubiza bati «Nabambwe ku musaraba!» 23We ati «Ikibi se yakoze ni ikihe?» Ariko barushaho gusakuza bati «Nabambwe ku musaraba!»
24Nuko Pilato abonye ko nta cyo byunguye, ahubwo ko urusaku rurushaho kwiyongera, afata amazi akarabira imbere ya rubanda avuga ati «Ndi umwere w’ayo maraso, muzigorerwe.» 25Rubanda rwose rurasubiza ruti «Amaraso ye araduhame, twe n’abana bacu.» 26Nuko abarekurira Barabasi; naho Yezu amaze kumukubitisha ibiboko, aramubegurira ngo abambwe ku musaraba. 27Nuko abasirikare b’Umutware mukuru bajyana Yezu mu gikari cy’ingoro ye, bamukoranyirizaho igombaniro ryose. 28Baramwambura, bamwambika igishura gitukura, 29hanyuma baboha ikamba ry’amahwa barimutamiriza mu mutwe, bamufatisha n’urubingo mu kiganza cy’iburyo. Bagatera ivi imbere ye, bakamushungera bavuga bati «Urakarama, Mwami w’Abayahudi!» 30Nuko bakamuvunderezaho amacandwe, bagafata rwa rubingo bakarumukubita mu mutwe. 31Bamaze kumukwena bamwambura igishura, bamwambika imyambaro ye, maze bamujyana kumubamba ku musaraba.
32Basohotse bahura n’Umunyasireni witwa Simoni, bamuhatira gutwara umusaraba wa Yezu. 33Bageze ahantu hitwa Gologota, bikavuga ku Kigihanga, 34bamuha divayi ivanze n’indurwe ngo anywe; asomyeho yanga kuyinywa. 35Bamaze kumubamba ku musaraba bigabanya imyambaro ye bakoresheje ubufindo. 36Nuko bicara aho baramurinda, 37Hejuru y’umutwe we bahashyira urubaho rwanditseho icyo azize, ngo «Uyu ni Yezu, Umwami w’Abayahudi.» 38Icyo gihe hari ibisambo bibiri byari bibambanywe na we, kimwe iburyo, ikindi ibumoso. 39Abahisi bakamutuka bazunguza umutwe, 40bavuga bati «Wowe usenya Ingoro y’Imana ukongera kuyubaka mu minsi itatu, ikize ubwawe niba uri Umwana w’Imana, maze umanuke ku musaraba!» 41Abatware b’abaherezabitambo na bo bakamuseka, n’abigishamategeko n’abakuru b’umuryango bati 42«Yakijije abandi, none ntashoboye kwikiza ubwe! Harya ngo ni Umwami wa Israheli, ngaho namanuke ku musaraba tumwemere! 43Yiringiye Imana; nimukize rero ubu niba imukunze! Kuko yavuze ati ‘ndi Umwana w’Imana.’» 44N’abambuzi babambanywe na we bakamukwena batyo.
45Kuva ku isaha ya gatandatu kugeza ku isaha ya cyenda hacura umwijima ku isi yose. 46Ahagana ku isaha ya cyenda, Yezu avuga mu ijwi riranguruye ati «Eli, Eli, lama sabaktani?» Bivuga ngo «Mana yanjye, Mana yanjye, icyatumye untererana ni iki?» 47Bamwe mu bari aho bamwumvise baravuga bati «Aratabaza Eliya!» 48Ako kanya umwe muri bo yiruka ajya gufata icyangwe, akivika muri divayi irura maze agitunga ku rubingo, aramuhereza ngo anywe. 49Ariko abandi baramubwira bati «Reka turebe niba Eliya aza kumukiza!» 50Yezu yongera kurangurura ijwi cyane, nuko araca.
(Aha barapfukama, bagaceceka akanya gato)
51Ni bwo umubambiko wo mu Ngoro y’Imana utanyutsemo kabiri kuva hejuru kugeza hasi; isi ihinda umushyitsi, ibitare biriyasa. 52Imva zirakinguka, n’imibiri y’abatagatifu benshi bapfuye irazuka. 53Yezu amaze kuzuka na bo bava mu mva zabo, bajya mu Murwa Mutagatifu maze babonekera abantu benshi. 54Umutegeka hamwe n’abasirikare be barindanaga Yezu, babonye umutingito w’isi n’ibyari bibaye, bagira ubwoba bwinshi baravuga bati «Uyu koko yari Umwana w’Imana!»
55Aho hari abagore benshi bareberaga kure; abo ni abari barakurikiye Yezu kuva mu Galileya bamukorera. 56Barimo Mariya Madalena, na Mariya nyina wa Yakobo na Yozefu, na nyina wa bene Zebedeyi. 57Bugorobye haza umuntu w’umukire w’i Arimatiya witwa Yozefu, na we akaba yari umwigishwa wa Yezu. 58Asanga Pilato amusaba umurambo wa Yezu. Nuko Pilato ategeka ko bawumuha. 59Yozefu ajyana umurambo wa Yezu, awuhambira mu mwenda utanduye; 60maze awuramblka mu mva nshya yari yaricukuriye mu rutare, hanyuma akingisha ibuye rinini umuryango w’imva, aragenda. 61Aho hari Mariya Madalena na Mariya wundi bicaye imbere y’imva.
62Umunsi w’umwiteguro w’isabato urangiye, bukeye bwawo, abatware b’abaherezabitambo n’Abafarizayi bateranira kwa Pilato, 63baramubwira bati «Mutegetsi, twibutse ko wa munyakinyoma akiriho yavuze ati ‘Nzazuka iminsi itatu ishize!’ 64Nuko rero tegeka ko barinda imva kugeza ku munsi wa gatatu, hato abigishwa be bataza kumwiba bakabwira rubanda bati ‘Yazutse mu bapfuye!’ maze icyo kinyoma cya nyuma kikaruta icya mbere.» 65Pilato arabasubiza ati «Dore abarinzi; nimugende murinde imva uko mubyumva.» 66Nuko rero baragenda badanangira imva, bashyira ikimenyetso kuri rya buye maze bahasiga abazamu.
IVANJILI (Umwaka B)
+ Ububabare bw’Umwami wacu Yezu Kristu uko bwanditswe na Mariko (Mk 14, 1 – 72; 15,1-47)
14.1 Icyo gihe hari hasigaye iminsi ibiri ngo Pasika ibe, n’umunsi mukuru w’imigati idasembuye. Nuko abatware n’abaherezabitambo n’abigishamategeko bashaka gufata Yezu ku mayeri ngo bamwice. 2Icyakora baravugaga bati «Ntibizabe ku munsi mukuru, ejo rubanda rudatera imidugararo.»
3Igihe Yezu yari i Betaniya kwa Simoni umubembe, ari ku meza, haza umugore ufite agakopo kuzuye umubavu umininnye w’igiciro gikomeye. Nuko amaze kugakonyora, umubavu awusuka ku mutwe wa Yezu. 4Bamwe ariko birabarakaza, barabwirana bati «Uriya mubavu uzize iki? 5Uyu mubavu wajyaga kugurwa amadenari arenze magana atatu, maze agahabwa abakene!» Nuko batonganya uwo mugore. 6Ariko Yezu arababwira ati «Nimumureke! Muramutonganyiriza iki? Dore ibyo amaze kungirira ni byiza. 7Abakene muzabahorana iteka, kandi aho mushakiye mubagirira neza; naho jyewe ntimuzamporana iteka. 8Yakoze ibyo ashoboye: yasize umubiri wanjye ateganya ihambwa ryanye. 9Ndababwira ukuri: ku isi yose, aho Inkuru Nziza izamamazwa hose, bazajya bavuga n’ibyo uyu mugore amaze gukora bamwibuke.» 10Nuko Yuda Isikariyoti, umwe muri ba Cumi na babiri, asanga abatware b’abaherezabitambo bakuru, agira ngo azamubagabize. 11Ngo babyumve barishima, maze bamusezeranya kuzamuha ikiguzi. Yuda asigara ashaka uburyo bwo kumutanga.
12Umunsi wa mbere wo kurya Imigati idasembuye, ari na wo babagagaho intama za Pasika, abigishwa be baramubaza bati «Urashaka ko tujya gutegura he, ngo uharire Pasika?» 13Yezu yohereza babiri mu bigishwa be, arababwira ati «Nimujye mu murwa, muri buhure n’umuntu wikoreye ikibindi cy’amazi, mumukurikire 14maze aho yinjira mubwire nyir’urugo muti ‘Umwigisha aravuze ngo: Icyumba cyanjye nza kuriramo Pasika hamwe n’abigishwa banjye kiri hehe?’ 15Ari bubereke mu nzu yo hejuru lcyumba kigari, gishashe kandi giteguye neza, abe ariho mudutegurira ibya Pasika.» 16Abigishwa baragenda bagera mu murwa, maze basanga bimeze uko yabibabwiye, batunganya ibya Pasika.
17Bugorobye, Yezu azana na ba Cumi na babiri. 18Nuko igihe bari ku meza barya, Yezu aravuga ati «Ndababwira ukuri: umwe muri mwe dusangira, agiye kungambanira.» 19Nuko barashavura, batangira kumubaza umwe umwe bati «Mbese yaba ari jyewe?» 20Arabasubiza ati «Ni umwe muri ba Cumi na babiri; dore dukoreye ku mbehe rimwe. 21Koko Umwana w’umuntu aragiye, nk’uko ibyanditswe bimuvuga, ariko hagowe uwemeye kumugambanira! Ibyiza ni uko uwo muntu aba ataravutse.» 22Nuko igihe bafunguraga, Yezu afata umugati, amaze gushimira Imana arawumanyura, arawubahereza avuga ati «Nimwakire: iki ni umubiri wanjye.» 23Hanyuma afata inkongoro, amaze gushimira Imana arayibahereza, maze bayinyweraho bose. 24Nuko arababwira ati «Iki ni amaraso yanjye y’Isezerano, amenewe abantu batabarika. 25Ndababwira ukuri: Nta bwo nzongera kunywa ku muto y’imizabibu, kugeaza k’umunsi nzanywera divayi nshya mu Ngoma y’Imana.»
26Bamaze kuririmba zaburi, barasohoka bajya ku musozi w’Imizeti. 27Yezu arababwira ati «Mwese ibigiye kumbaho biratuma muhungabana, kuko byanditswe ngo ‘Nzakubita umushumba, maze intama zitatane.’ 28 Ariko nimara kuzuka, nzabatanga mu Galileya.» 19Petero aramubwira ati «N’aho bose bahungabana, jye ntibizambaho!» 30Yezu aramusubiza ati «Ndakubwira ukuri: None muri iri joro, isake itarabika ubwa kabiri, uraba umaze kunyihakana gatatu.» 31Ariko we arakomeza ati «N’aho nagomba gupfana nawe, sinakwihakana!» Abandi bose na bo bavuga batyo. 32Nuko bajya mu murima witwa Getsemani, maze Yezu abwira abigishwa be ati «Nimube mwicaye hano, umwanya ngiye gusenga.» 33Yezu ajyana na Petero na Yakobo na Yohani, maze atangira kugira ubwoba n’ishavu. 34Arababwira ati «Umutima wanjye ushavuye byo gupfa; nimugume aha, maze mube maso.» 35Yigiye imbere gato yikubita hasi, arasaba ngo niba bishoboka, iyo saha ice kure ye. 36Yaravugaga ati «Abba, Dawe! byose biragushobokera: igizayo iyi nkongoro; nyamara ntibibe uko nshaka, ahubwo bibe uko wowe ushaka.» 37Yezu aragaruka, asanga basinziriye; abwira Petero ati «Simoni, urasinziriye, ntiwashoboye kuba maso isaha n’imwe? 38Nimube maso, musenge kugira ngo mutaza kugwa mu gishuko ; koko umutima w’umuntu uharanira ibyiza, ariko umubiri we ukagira intege nke.»
39Yezu asubirayo, yongera kwambaza avuga nka mbere. 40Hanyuma agarutse, asanga na none basinziriye, kuko amaso yabo yari aremerewe; nuko ntibabona icyo bamusubiza. 41Ubwa gatatu araza arababwira ati «Noneho nimusinzire, muruhuke! Nimurekere aho. Isaha irageze; dore Umwana w’umuntu agiye gushyirwa mu maboko y’abanyabyaha, 42Nimuhaguruke tugende! Dore untanga ari hafi.»
43Nuko ako kanya akivuga, Yuda umwe muri ba Cumi na babiri azana n’igitero cy’abantu bafite inkota n’ibibando, boherejwe n’abaherezabitambo bakuru, n’abigishamategeko, n’abakuru b’imiryango. 44Umugambanyi yari yabahaye ikimenyetso ati «Uwo nza guhobera nkamusoma, araba ari we: mumufate maze mumujyane, mumenye ntabacike.» 45Nuko Yuda araza yegera Yezu ati «Mwigisha!» nuko aramusoma. 46Ba bandi bahita basumira Yezu ubwo, baramufata. 47Umwe mu bari aho, akura inkota ayikubita umugaragu w’umuherezabitambo mukuru, amuca ugutwi. 48Nuko Yezu arababwira ati «Mwaje kumfata mufite inkota n’ibibando nk’aho ndi igisambo! 49Nyamara iminsi yose nabaga ndi kumwe namwe mu Ngoro nigisha, ntimwamfashe. Ariko ibi bibereye kugira ngo lbyanditswe byuzuzwe,» 50Nuko bose bamusiga aho barahunga. 51Hari umusore wari ukurikiye Yezu, yifubitse igishura cyonyine; nuko baramufata. 52We rero arabiyaka, abasigira igishura mu ntoki, ahunga yambaye ubusa.
53Nuko Yezu bamushyira umuherezabitambo mukuru, maze abatware b’abaherezabitambo, n’abakuru b’imiryango, n’abigishamategeko baraterana bose. 54Petero akaba yari yamukurikiriye kure, kugera mu ngoro y’umuherezabitambo mukuru, maze yicarana n’abagaragu ku ikome, arota. 55Ubwo rero abatware b’abaherezabitambo n’inama nkuru yose bashaka icyo bashinja Yezu kugira ngo bamucire urwo gupfa, ariko barakibura. 56Benshi nanone bamushinjaga ibitari byo, n’ibyo bamushinje ntibabihuze. 57Bamwe barahaguruka, bamushinja ibinyoma bavuga bati 58«Twamwumvise avuga ati ‘Jyewe nzasenya iyi Ngoro yubatswe n’amaboko y’abantu, maze mu minsi itatu nubake indi itubakishijwe amaboko y’abantu.’» 59 Ariko no kuri ibyo, uko bamuregaga ntibabihuze.
6ONuko umuherezabitambo mukuru arahaguruka, ahagarara hagati y’iteraniro abaza Yezu ati «Nta cyo usubiza ku byo aba bantu bakurega?» 61We rero araceceka, ntiyagira icyo asubiza. Umuherezabitambo mukuru arongera aramubaza ati «Mbese uri Kristu, Umwana wa Nyagusingizwa?» 62Yezu arasubiza ati «Ndi we, byongeye kandi muzabona Umwana w’umuntu yicaye iburyo bwa Nyir’Ububasha munamubone aje ku bicu by’ijuru.» 63Nuko umuherezabitambo mukuru ashishimura imyambaro ye, avuga ati « Abagabo bandi dushaka ni ab’iki? 64Mwiyumviye ukuntu atutse Imana. Mubitekerezaho iki?» Bose bahamya ko akwiye gupfa, 65Hanyuma bamwe batangira kumuvunderezaho amacandwe no kumupfuka mu maso, no kumukubita inshyi bamubwira bati «Ngaho duhanurire!» Abagaragu na bo bamukubita inshyi.
66Icyo gihe Petero yari mu rugo, maze haza umwe mu baja b’umuherezabitambo mukuru. 67Abonye Petero yota aramwitegereza, maze aramubwira ati «Nawe wari kumwe na Yezu w’i Nazareti!» 68Petero ahakana avuga ati «Ibyo simbizi, sinumva icyo ushaka kuvuga.» Arahaguruka ajya ku irembo. 69Wa muja yongera kumwitegereza, abwira abari aho ati «Koko uriya ni umwe muri bo!» 70We ariko arongera arahakana. Hashize akanya, abari aho babwira Petero bati «Ni ukuri, uri umwe muri bo! Byongeye kandi uri Umunyagalileya.» 71Nuko we atangira kurahira yimazeyo ati «Uwo muntu muvuga nta bwo muzi!» Ako kanya isake ibika ubwa kabiri. 72Nuko Petero yibuka ijambo Yezu yari yamubwiye ati «Isake itarabika ubwa kabiri uzaba unyihakanye gatatu.» Nuko araturika ararira.
15,1Mu gitondo kare, abatware b’abaherezabitarnbo bateranira hamwe n’abakuru b’imiryango n’abigishamategeko, mbese abagize inama nkuru bose. Bamaze kuboha Yezu, baramujyana bamushyikiriza Pilato. 2Nuko Pilato aramubaza ati «Mbese uri umwami w’Abayahudi?» Yezu aramusubiza ati «Urabyivugiye.» 3Abatware b’abaherezabitambo bamurega byinshi. 4Pilato arongera aramubaza ati «Nta cyo usubiza? Ntiwumva ibyo bakurega byose?» 5Yezu ariko ntiyongera kugira icyo asubiza, Pilato biramutangaza cyane.
6Buri munsi mukuru yabarekuriraga imwe mu mfungwa babaga bamusabye, 7Ubwo rero mu buroko hakaba uwitwa Barabasi, wari wafatanywe n’abandi bagome bari biciye umuntu mu myivumbagatanyo. 8Nuko rubanda rurazamuka, batangira gusaba Pilato ngo abagirire uko yabamenyereje. 9Pilato arababaza ati «Murashaka ko mbarekurira umwami w’Abayahudi?» 10Yari azi neza ko abaherezabitambo bakuru bari bamutanze babitewe n’ishyari. 11Ubwo ariko abaherezabitambo bakuru boshya rubanda gusaba ko abarekurira Barabasi. 12Pilato arongera arababaza ati «Maze se ngire nte uwo mwita umwami w’Abayahudi?» 13Bo rero batera hejuru bati «Mubambe ku musaraba!» 14Pilato arababaza ati «lkibi yakoze ni ikihe?» Bo rero barushaho gutera hejuru bati «Mubambe ku musaraba!» 15Pilato ahitamo gushimisha rubanda, abarekurira Barabasi. Amaze gukubitisha Yezu, aramutanga ngo bajye kumubamba
16Nuko abasirikare bajyana Yezu mu gikari cy’ingoro ya Pilato, maze bakoranya igombaniro ryose. 17Bamwambika igishura gitukura, nyuma baboha ikizingo cy’amahwa, bakimushyira ku mutwe. 18Nuko batangira kumushungera bavuga bati «Turakuramya, Mwami w’Abayahudi!» 19Ubwo bamukubitisha urubingo mu mutwe, bakamuvunderezaho amacandwe, maze bagatera ivi imbere ye byo kumuramya. 20Bamaze kumukwena batyo bamwambura igishura gitukura, bamwambika imyambaro ye, baramushorera bajya kumubamba.
21Mu nzira bafatirana Simoni w’i Sireni, se wa Alegisanderi na Rufusi wiviraga mu murima, ngo amutwaze umusaraba. 22Nuko bajyana Yezu ahantu hitwa Gologota, bikavuga ku Kigihanga. 23Bamuha divayi ivanze n’indurwe ngo abinywe, ariko ntiyabyakira. 24Nuko baramubamba. Hanyuma bigabanya imyambaro ye, bayikoreraho ubufindo ngo bamenye icyo buri wese yegukana. 25Bamubambye ari ku isaha ya Gatatu. 26Hari kandi urubaho rwanditseho icyo azize, ngo «Umwami w’Abayahudi.» 27Maze bamubambana n’abagome babiri, umwe iburyo undi ibumoso bwe. (28)29Abahisi bakamutuka bazunguza umutwe kandi bavuga ngo «Ngaho da! Wowe usenya Ingoro y’Imana maze ukongera ukayubaka mu minsi itatu, 30ikize ubwawe wimanure ku musaraba!» 31Abatware b’abaherezabitambo hamwe n’abigishamategeko bamushinyaguriraga bavuga ngo «Yakijije abandi, none yananiwe kwikiza ubwe! 32Kristu, Umwami wa Israheli, namanuke ku musaraba ubu ngubu, kugira ngo tubone maze twemere!» Ndetse n’abari babambanywe na we, na bo baramutukaga.
33Bigejeje ku isaha ya gatandatu, umwijima ucura ku isi yose, kugeza ku isaha ya cyenda. 14Nuko ku isaha ya cyenda, Yezu avuga nu ijwi riranguruye ati «Eloyi, Eloyi, lama sabaktani?» bivuga ngo «Mana yanjye, Mana yanjye, icyatumye untererana ni iki?» 35Bamwe mu bari aho bamwumvise baravuga bati «Dore aratabaza Eliya!» 36Umwe ariruka avika icyangwe muri divayi irura, maze agitunga ku rubingo, aramuhereza ngo anywe avuga ati «Nimureke turebe niba Eliya aza kumumanura.» 37Yezu arangurura ijwi cyane, nuko araca.
(Aha barapfukama bagaceceka akanya gato)
38Maze umubambiko wo mu Ngoro y’Imana utanyukamo kabiri, kuva hejuru kugeza hasi. 39Nuko umutegeka w’abasirikare wari uhagaze imbere ye, abonye ko aciye atyo aravuga ati «Koko, uyu yari umwana w’Imana!» 40Hari n’abagore bareberaga kure. Barimo Mariya Madalena, na Mariya nyina wa Yakobo muto na Yoze, na Salome, 41bajyaga bakurikira Yezu kandi bakamukorera igihe yari mu Galileya. Bari kumwe n’abandi bagore benshi bari barazamukanye na we ajya i Yeruzalemu.
42Bugorobye, kuko hari ku mwiteguro w’isabato, 43Yozefu w’i Arimatiya, umujyanama w’umunyacyubahiro wari utegereje na we Ingoma y’Imana, ashirika ubwoba aza kwa Pilato, maze asaba umurambo wa Yezu. 44Pilato atangazwa nuko yaba yapfuye, ahamagaza umutegeka w’abasirikare, amubaza niba hashize igihe apfuye. 45Amaze kubyemezwa n’uwo mutegeka, yemerera Yozefu kujyana umurambo. 46Yozefu ngo amare kugura umwenda, amanura umurambo wa Yezu ku musaraba, awuzingiraho uwo mwenda, maze awushyingura mu mva yari yacukuwe mu rutare. Hanyuma ahirikira ibuye ku muryango w’imva. 47Nuko Mariya Madalena na Mariya nyina wa Yoze bitegereza aho bamushyize.
KU CYUMWERU CY’AMASHAMI / UMWAKA C
IBANGONDIRIMBO RIBANZIRIZA IVANJILI (Fil 2, 8-9)
Inyik/ Ikuzo n’ibisingizo ni ibyawe, Nyagasani Yezu.
Kristu yemeye kumvira ari twebwe agirira ageza aho gupfa, apfiriye ndetse ku musaraba. Ni cyo cyatumye Imana imukuza, imuha izina risumbye ayandi yose.
Inyik/ Ikuzo n’ibisingizo ni ibyawe, Nyagasani Yezu.
IVANJILI (UMWAKA C)
+ Ububabare bw’Umwami wacu Yezu Kristu uko bwanditswe na Luka
(Lk 22, 14-71; 23, 1-56)
22,14Igihe kigeze Yezu ajya ku meza hamwe n’intumwa ze, 15maze arazibwira ati “Nifuje cyane gusangira namwe iyi Pasika ntarababara. 16Ndabibabwiye : nta bwo nzongera kuyirya itaruzurizwa mu Ngoma y’Imana.” 17Nuko yakira inkongoro ya divayi bamuhereje, ashimira Imana maze arababwira ati “Nimwakire musangire. 18Koko ndabibabwiye : sinzongera kunywa ukundi ku mbuto y’imizabibu, kugeza igihe Ingoma y’Imana izaba yaje.” 19Hanyuma afata n’umugati ashimira Imana, arawumanyura, awubahereza avuga ati “Iki ni umubiri wanjye ubatangiwe; mujye mubikora namwe bibe urwibutso rwanjye.” 20Barangije kurya, n’inkongoro ayigenzereza atyo avuga ati “Iyi ni inkongoro y’Isezerano rishya, rishingiye ku maraso yanjye abamenewe. 21Nyamara ugiye kungambanira turiho turasangira. 22Koko Umwana w’umuntu aragiye nk’uko byagenwe ; ariko hagowe umuntu umutanze !” 23Ubwo batangira kubazanya ugiye gukora ibyo uwo ari we.
24Nuko batangira kujya impaka ngo : umukuru muri bo yaba uwuhe ? 25Arababwira ati “Abami batwara amahanga bayategeka uko bishakiye, n’abandi bayafiteho ubutegetsi bagakunda ko babita abagiraneza. 26Kuri mwe rero si ko bimeze. Ahubwo umukuru muri mwe nagenze nk’aho ari we muto, kandi umutware ahinduke umugaragu. 27Ni ko se, umukuru ni uwuhe : uri ku meza, cyangwa ni uhereza ? Si uwo se uri ku meza ? Jyewe rero ndi hagati yanyu nk’umuhereza ! 28Mwebwe muri abankomeyeho mu bigeragezo nagize. 29Nanjye nabageneye Ingoma nk’uko Data yayingeneye, 30kugira ngo muzarire kandi muzanywere ku meza yanjye mu Ngoma yanjye ; kandi muzicare ku ntebe z’ubutware, mucire imanza imiryango cumi n’ibiri ya Israheli.”
31Nuko Yezu aravuga ati “Simoni, Simoni ! Dore Sekibi yabasabye ngo abashungure nk’ingano, 32ariko nagusabiye kugira ngo ukwemera kwawe kudatezuka. Nawe rero numara kwisubiraho, uzakomeze abavandimwe bawe.” 33Aramusubiza ati “Mwigisha, niteguye kujyana nawe, badufunga cyangwa batwica.” 34Ariko we aramusubiza ati “Yewe Petero nkubwire : uyu munsi isake ntiri bubike utaranyihakana gatatu ngo ntunzi.”
35Hanyuma arababwira ati “Igihe mbohereje nta gasaho k’ibiceri, nta mufuka, nta n’inkweto, ese hari icyo mwabuze ?” Baramusubiza bati “Nta cyo.” 36Arababwira ati “Ubu noneho ufite agasaho k’ibiceri nakajyane ; n’ufite umufuka abigenze atyo ; n’udafite inkota nagurishe igishura cye maze ayigure. 37Koko ndabibabwiye : ni ngombwa ko Ibyanditswe binyuzurizwaho ngo ‘Yabariwe mu bagome.’ Koko rero ibinyerekeyeho bigiye kurangira.” 38Baramubwira bati “Mwigisha, dore hano hari inkota ebyiri.” Arabasubiza ati “Birahagije !”
39Arasohoka ajya ku musozi w’Imizeti nk’uko yari asanzwe abigenza, n’abigishwa baramukurikira. 40Amaze kuhagera arababwira ati “Nimwambaze kugira ngo mutagwa mu bishuko.” 41Nuko arabitarura ajya ahareshya n’aho umuntu yatera ibuye ; arapfukama asenga agira ati 42“Dawe, ubishatse wakwigizayo iyi nkongoro ! Ariko ntibibe uko nshaka, ahubwo bibe uko ubishaka.” 43Nuko umumalayika wo mu ijuru aramubonekera, aramukomeza. 44Asambishwa n’agahinda nyamara arushaho gusenga, abira ibyuya by’amaraso byatonyangiraga hasi. 45Amaze kwambaza arahaguruuka, asanga abigishwa be basinzirijwe n’agahinda. 46Arababwira ati “Koko mwasinziriye? Nimuhaguruke maze mwambaze kugira ngo mutagwa mu bishuko !”
47Akivuga ibyo hatunguka igitero cy’abantu babanjirijwe n’uwitwa Yuda, umwe mu ba Cumi na babiri. Yegera Yezu kugira ngo amuhobere. 48Yezu aramubwira ati “Yuda, ni koko utanze Umwana w’umuntu umusoma ?” 49Abari bakikije Yezu babonye ibigiye kuba, baramubwira bati “Mwigisha, turwanishe inkota se ?” 50Nuko umwe muri bo ayikubita umugaragu w’umuherezabitambo mukuru, amuca ugutwi kw’iburyo. 51Ariko Yezu arababwira ati “Nimusigeho !” Aherako amukora ku gutwi, aramukiza. 52Hanyuma Yezu abwira abari bamuteye, ari bo batware b’abaherezabitambo, n’abakuru b’abarinzi b’Ingoro, n’abakuru b’umuryango ati “Mwanteye mufite inkota n’ibibando nk’aho ndi igisambo. 53Nyamara buri munsi nari kumwe namwe mu Ngoro, ntimwagira icyo munkoraho. Ariko ubu ni igihe cyanyu cyo kwisunga umwijima.”
54Yezu bamufata ubwo, baramujyana bamwinjiza mu nzu y’umuherezabitambo mukuru. Naho Petero abakurikirira kure. 55Bari bacanye umuriro mu gikari barawukikiza barota, Petero na we akaba yari yicaranye na bo. 56Nuko umuja amubonye yicaye ku ikome, aramwitegereza maze aravuga ati “N’uyu yari kumwe na we !” 57Ariko Petero ahakana avuga ati “Wa mugore we, uwo muntu nta bwo muzi.” 58Hashize akanya undi amubonye ati “Nawe uri umwe muri bo !” Petero ati “Wa mugabo we, nta bwo ndi uwo muri bo.” 59Hashize nk’isaha, undi yemeza akomeje ati “Ni ukuri: n’uyu yari kumwe na we, ndetse ni n’Umunyagalileya !” 60Petero ati “Wa mugabo we, sinzi ibyo uvuga.”Muri ako kanya akivuga ibyo, isake irabika. 61Nuko Nyagasani arakebuka yitegereza Petero, maze Petero yibuka rya jambo Nyagasani yari yamubwiye ati “Uyu munsi, isake itarabika uraba wanyihakanye gatatu.” 62Nuko Petero asohoka arirana ishavu.
63Ubwo abantu barindaga Yezu bamujyaho baramushinyagurira, bakanamukubita. 64Bari bamupfutse mu maso, nuko bakamubaza bati “Ngaho fora : ni nde ugukubise ?” 65Maze bamuhunda n’ibindi bitutsi byinshi. 66Bumaze gucya, inama y’abakuru b’umuryango n’abatware b’abaherezabitambo n’abigishamategeko iraterana, maze bahamagaza Yezu mu rukiko rwabo. 67Baravuga bati “Niba uri Kristu, bitubwire !” Arabasubiza ati “Nimbibabwira ntimubyemera, 68kandi nimbabaza ntimunsubiza. 69Ariko guhera ubu, Umwana w’umuntu agiye kwicara iburyo bw’Imana Nyir’ububasha.” 70Nuko bose baravuga bati “Rero uri Umwana w’Imana !” Arabasubiza ati “Murabyivugiye : ndi we.” 71Batera hejuru bati “Abagabo bandi ni ab’iki ? Ubwacu turamwiyumviye !”
23,1Hanyuma ikoraniro ryose rirahaguruka, bamujyana kwa Pilato. 2Batangira kumurega bavuga bati “Twasanze uyu mugabo agandisha igihugu cyacu, akabuza gutanga umusoro wa Kayizari kandi akiyita Kristu Umwami.” 3Pilato aramubaza ati “Koko uri umwami w’Abayahudi ?” Aramusubiza ati “Urabyivugiye !” 4Pilato abwira abatware b’abaherezabitambo na rubanda ati “Nta cyaha nsanganye uyu muntu cyatuma ahanwa.” 5Bo rero bahatiriza bavuga bati “Agomesha abantu ari na ko yigisha muri Yudeya yose, yatangiriye mu Galileya none ageze ino.”
6Pilato abyumvise, abaza niba uwo muntu ari Umunyagalileya. 7Amaze kumenya ko atwarwa na Herodi, amwoherereza Herodi wari i Yeruzalemu muri iyo minsi. 8Herodi abonye Yezu arishima cyane kuko yahoraga yifuza kumubona, kubera ibyo yamwumvagaho. Ndetse yizeraga kumubona akora igitangaza. 9Amubaza ibibazo byinshi, ariko Yezu ntiyagira icyo amusubiza. 10Abatware b’abaherezabitambo n’abigishamategeko bari aho bamurega byinshi. 11Nuko Herodi afatanyije n’abasirikare be, aramushinyagurira cyane, amuhindura urw’amenyo, hanyuma amwambika umwenda urabagirana amusubiza atyo kwa Pilato. 12Herodi na Pilato bahera ubwo baruzura, kandi mbere hose baraziranaga.
13Nuko Pilato akoranya abatware b’abaherezabitambo, abakuru b’umuryango na rubanda. 14Arababwira ati “Mwanzaniye uyu muntu muvuga ko agandisha rubanda. Namubarije imbere yanyu, sinagira icyaha musangana mu byo mumurega. 15Na Herodi ni uko, dore nguyu yamutugaruriye. Uyu muntu nta cyo yakoze gikwiye kumwicisha. 16Rero ndamuhana, ubundi mureke agende. 18Ariko bo basakuriza icyarimwe bati “Uwo nguwo napfe ! Uturekurire Barabasi !” 19Barabasi uwo akaba yari afungiwe imidugararo yadutse mu mugi, no kuba yarishe umuntu. 20Nuko Pilato wifuzaga kurekura Yezu, yongera kubabwira kwa kundi. 21Ariko barushaho gusakuza bati “Mubambe, mubambe ku musaraba !” 22Pilato yongera kubabwira ubwa gatatu ati “Ikibi uyu muntu yakoze ni ikihe ? Nta cyo namusanganye gikwiye kumwicisha. Rero ndamuhana, ubundi mureke agende.” 23Ariko bo barushaho gusakabakabamusaba ngo abambwe, maze urusaku rwabo rurshaho kwiyongera. 24Nuko Pilato yemeza ko icyo bashegeye gikorwa. 25Abarekurira uwo basabaga, wari warafungiwe guteza imidugararo no kwica umuntu ; naho Yezu aramubagabiza.
26Igihe bamushoreye, baza gufatirana uwitwa Simoni w’i Sireni wiviraga mu mirima ye ; bamuhekesha umusaraba agenda inyuma ya Yezu awumutwaje. 27Yezu yari akurikiwe n’imbaga nyamwinshi y’abantu, barimo abagore baborogaga bamuririra. 28Bigeze aho Yezu arabakebuka maze arababwira ati “Bakobwa b’i Yeruzalemu, mwindirira ahubwo nimwiririre mwe n’abana banyu ! 29Dore hagiye kuza igihe bazavuga bati ‘Hahirwa ingumba n’inda zitabyaye, n’amabere atonkeje’ 30Icyo gihe bazinginga imisozi ngo ‘Nimuturidukireho’, n’utununga ngo ‘Nimudutwikire.’ 31None se niba bagiriye batya igiti kibisi, icyumye bazakigenzereza bate ?” 32Bari bashoreye n’abandi babiri b’abagiranabi, bagira ngo babicire hamwe na we. 33Nuko bageze ahantu hitwa ku Kigihanga, barahamubamba hamwe na ba bagiranabi, umwe iburyo undi ibumoso. 34Nuko Yezu yambaza avuga ati “Dawe, bababarire kuko batazi icyo bakora.” Hanyuma bigabanya imyambaro ye bayikoreyeho ubufindo. 35Rubanda baguma aho bamurebera, abatware bo bakamunnyega bavuga bati “Yakijije abandi, ngaho na we niyikize niba ari Kristu Intore y’Imana !” 36Abasirikare na bo bakamukwena, maze baramwegera bamuhereza divayi irura 37bavuga “Niba uri umwami w’Abayahudi, ngaho ikize ubwawe !” 38Hejuruye hari handitse itangazo ngo “Uyu ni umwami w’Abayahudi.”
39Umwe mu bagiranabi bari babmbanywe na we yaramutukaga avuga ati “Harya si wowe Kwistu ? Ngaho ikize ubwawe, natwe udukize !” 40Ariko mugenzi we amucyaha avuga ati “Mbese ntutinya Imana, wowe waciriwe rumwe na we ! 41Twebwe turazira ukuri, turaryozwa ibibi twakoze ; naho we nta kibi yakoze. 42Arongera ati “Yezu, uranyibuke igihe uzazira kwima Ingoma yawe.” 43Yezu ni ko kumusubiza ati “Ndakubwira ukuri : uyu munsi uraba uri kumwe nanjye mu ihirwe ry’Imana.” 44Hari nko ku isaha ya gatandatu, maze ku isi yose hacura umwijima, izuba rirazima bigeza ku isaha ya cyenda. 45Umubambiko wo mu Ngoro utanyukamo kabiri. 46Nuko Yezu arangurura ijwi ati “Dawe, nshyize ubuzima bwanjye mu maboko yawe.” Amaze kuvuga atyo araca.
(Aha barapfukama, bagaceceka akanya gato)
47Umutware w’abasirikare abonye ibyo bibaye, asingiza Imana avuga ati “Koko uriya muntu yari intungane.” 48Abantu bose bari bahururiye kureba ibyabaye, babonye ibimaze kuba bikubura bataha bikubita mu gituza. 49Abamenyi ba Yezu bose bari bahagaze ahitaruye, hamwe na ba bagore bari baturutse mu Galileya bamuherekeje, bakomeza kubyitegereza. 50Nuko hagoboka umugabo witwa Yozefu, umwe mu bagize Inama Nkuru, akaba umuntu w’imico myiza kandi w’intungane. 51We ntiyari yemeye imigambi mibi ya bagenzi be n’ibyo bari barakozze. Yakomokaga ahitwa Arimatiya, umugi wo muri Yudeya, kandi akaba yari ategereje kubona Ingoma y’Imana. 52Nuko asanga Pilato amusaba umurambo wa Yezu. 53Awumanura ku musaraba awuzingiraho umwenda, maze awushyingura mu mva yari yacukuwe mu rutare, itigeze igira uyihambwamo. 54Wari umunsi w’umwiteguro wabanzirizaga isabato. 55Abagore bari bavanye na Yezu mu Galileya bakurikira Yozefu ; bitegereza imva n’ukuntu bari bashyizemo umurambo we. 56Nuko barataha bajya gutegura imibavu n’ibindi bihumura. Maze ku isabato bararuhuka nk’uko byari bitegetswe.


c: text/html

text:
Imbwirwaruhame z’urwango zagiye zibaho mu mateka y’u Rwanda zabaye umusingi n’intangiriro ikomeye y’amateka mabi igihugu cyanyuzemo kugeza kigeze kuri Jenoside yakorewe Abatutsi muri Mata 1994.
Guhera mu 1959 kugeza mu 1994 ubwo Jenoside yahitanye miliyoni y’Abatutsi yakorwaga, izo mbwirwaruhame zakunze kuvugwa n’abategetsi zitiza umurindi Abahutu mu kwica Abatutsi.
Ubutumwa bw’abo bategetsi bukubiye mu cyiciro gikomeye cya Jenoside cyo gutandukanya abaturage nk’uko byagaragajwe na Gregory Stanton umushakashatsi kuri Jenoside wo muri Kaminuza ya George Mason muri Leta ya Virginia muri Amerika.
Zimwe muri izo mbwirwaruhame
Grégoire Kayibanda
Kayibanda Grégoire yabaye Perezida w’u Rwanda hagati ya 1961-1973, ahirikwa ku butegetsi na Habyarimana bari inshuti magara dore ko yari yaranamubyariye umwana muri batisimu.
Yaranzwe n’imvugo zigamije kubiba urwango mu bahutu ngo barimbure abatutsi.
Urugero ni nka tariki ya 11 Mata 1964 ubwo yagize ati “Nubwo bitashoboka, ariko dufate ko inyenzi zifashe Kigali, byaba imperuka yihuse y’Abatutsi.”
Habyarimana Juvénal
Habyarimana wayoboye u Rwanda kuva tariki ya 5 Nyakanga 1973 kugeza ku ya 6 Mata 1994 na we yagiye akoresha imvugo zibiba urwango n’ivangura mu banyarwanda.
Ahagana mu 1990 mu gihe impunzi z’abanyarwanda zari nyinshi mu bihugu byo hirya no hino mu karere yavuze ko bidashoboka ko zigaruka mu gihugu kuko cyamaze kuzura.
Yavuze ko “U Rwanda ni nk’ikirahure cyuzuye, wongeyemo amazi ayarimo yameneka.”
Izi mpunzi zari zigizwe n’abatutsi bahunze mu myaka ya 1959, 1961, 1963 no muri 1973 asaba ko ibihugu bizishaka byazakira bikaziha ubwenegihugu.
Ibyasigaye mu mitwe ya benshi ni aho yagize ati “Abari hanze bakore uko bishoboka babone ubwenegihugu bwaho, u Rwanda ni ruto nta na santimetero kare n’imwe ibagenewe yaboneka.”
Sindikubwabo Théodore
Mu mateka y’u Rwanda yabaye Perezida wayoboye igihe gito; kitageze no ku minsi 100 nyamara ntibyabujije ko ashimangira ubutumwa bwo kwica Abatutsi bwari bwaratanzwe kuva kera.
Tariki ya 19 Mata 1994 yasuye Perefegitura ya Butare yari yarasigaye inyuma mu bijyanye no kwica abatutsi. Icyo gihe yavuze ijambo rutwitsi ryahise ritangiza ubwicanyi nyuma y’umunsi umwe ahavuye,buhita bukoranwa ubukana budasanzwe n’imipaka ihuza u Rwanda n’amahanga irafungwa ngo hatagira utoroka.
Yagize ati “Ba ntibindeba na nyirandabizi nimubahige ntibabacike.”
Nyuma y’iryo jambo, utari uri mu murongo wo kwica ntabwo na we yagombaga kwihanganirwa.
Gitera Joseph
“Umubano w’Umututsi n’Umuhutu ni umufunzo ku kuguru, ni umusundwe n’umusonga mu mubiri na kanseri mu gifu.” Iyi ni imvugo yaranze inyandiko ya Gitera Joseph washinze ishyaka APROSOMA (Association pour la Promotion Social de la Masse) mu 1959.
Tariki ya 27 Nzeli 1959 ari Ngoma muri Butare [ubu ni mu Karere ka Huye], Gitera yahimbye amategeko 10 y’abahutu. Ayo mategeko yaje kongera kwandikwa na Ngeze Hassan mu kinyamakuru “ Kangura” muri nimero yacyo ya gatandatu yo mu Ukwakira 1990 ubwo urugamba rwo kubohora igihugu rwari rutangiye, na we ashishikariza abahutu kwanga urunuka abatutsi no kubahiga.
Inyandiko za Gitera zabaga zuzuyemo amagambo y’ubugome ku buryo yongeragamo n’ubuhanga yari yaravanye mu ishuri agacengera ba nyakubwirwa.
Hari nk’aho yagize ati “Ntuzigere wongera kwirahira umututsi ... Ntuzasambane n’abatutsikazi, kubarongora ntibibujijwe, kubajajabamo ni byo mwaku...”
Col Théoneste Bagosora
Bagosora wari umwe mu bavuga rikijyana mu ngabo za Habyarimana, yabonye atanyuzwe n’inzira nziza amasezerano ya Arusha yaganagamo, tariki ya 8 Mutarama 1993, ayavamo n’umujinya mwinshi maze agira ati “imishyikirano nyivuyemo, ndatashye ngiye kubategurira imperuka [apocalypse]”.
Bagosora yahishyuye atyo umugambi mubisha leta yarimo wo kurimbura abatutsi.
Léon Mugesera
Mugesera yari Visi Perezida wa MRND muri Perefegitura ya Gisenyi, ndetse yari n’umwarimu mu yahoze ari Kaminuza Nkuru y’u Rwanda.
Ari ku Kabaya muri mitingi ya MRND, tariki ya 22 Ugushyingo 1992, yahamagariye abahutu gutsemba abatutsi, abereka n’inzira bazabinyuzamo.
Yagize ati “Ndababwiza ukuri ko uwo mutinya gukata ijosi ari we uzabatanga kuribakata.”
Nsengiyaremye Dismas wari Minisitiri w’Intebe wakomoka muri MDR ndetse ntanavuge rumwe n’ubutegetsi bwa Habyarimana, yahishuriwe na Mugesera ko agomba kwicwa.
Ati “Ndagira ngo mbamenyeshe ko umuntu watanze Byumba ... yacirwa urubanza; azahanishwa urupfu. Biranditse mubaze abacamanza babereke aho biri ntabwo mbabeshya, azahanishwa urupfu, umuntu uzatanga n’agatanyu k’u Rwanda. None uwo muntu aracyakora iki ?”
‘Kureka abatutsi bagahunga ni ikosa’
Mugesera yakomeje agira ati “Mperutse kubwira umuntu wari unyiraseho ngo ni za PL, ndamubwira nti ‘ikosa twakoze muri 59 nubwo nari umwana ni uko twabaretse mugasohoka. Mubaza niba atarumvise inkuru y’aba Falasha, basubiye iwabo muri Isiraheli bavuye muri Ethiopia ambwira ko atayizi’, nti ‘ntabwo uzi kumva no gusoma? Njye ndakumenyesha ko iwanyu ari muri Ethiopia, ko tuzabanyuza muri Nyabarongo mukagerayo bwangu’"
Jean Kambanda
Kambanda wabaye Minisitiri w’Intebe muri Guverinoma y’Abatabazi yahishuye ibanga ko hari urutonde rw’abafatwaga n’ibyitso bagombaga kwicwa n’ubutegetsi bwari buriho.
Mu kiganiro yagiranye n’abantu batandukanye tariki ya 14 Gicurasi 1994, ubwo yasuraga Kaminuza Nkuru y’u Rwanda yagize ati “Niba ushidikanya ko runaka ari umwanzi baza ubutegetsi burabizi, ayo malisiti arahari.”
Yongeyeho ati“ Twababwiye ko abo bazungu bashaka gufasha FPR, kuko bafite ingufu tubizi bafite intwaro zikomeye, ko bashobora kuzana FPR bakayishyira ku butegetsi i Kigali bakayirinda....ariko ko nta muturage n’umwe uzayumvira. Ibyo twarabibasobanuriye tuti ‘abaturage barayanga ku buryo bugaragara,ntabwo bazemera gutegekwa na FPR, turashaka ko babyumva.”
Nyiramasuhuko Pauline
Nyiramasuhuko yabaye Minisitiri w’Umuryango ku butegetsi bwa Habyarimana. Mu gihe cya Jenoside yashishikarije abahutu kwica abatutsi, ndetse abemerera ko bazajya bihemba gufata abagore n’abakobwa ku ngufu.
Tariki ya 14 Gicurasi 1994, ubwo yajyanaga na Kambanda gushishikariza abahutu kwivugana abatutsi yababajije impamvu badashishikariye gukora [kwica].
Ati “Ese ko mbona Abanyabutare mutari mu kazi nk’aho hari icyabaye, habaye iki, nimujye mu kazi, akazi nigakomeze.....”
Me Bernard Ntaganda
“Tura tugabane niwanga bimeneke’’, ni ijambo ryavuzwe na Me Ntaganda igihe yayoboraga ishyaka rya PS Imberakuri ryaje kumwirukana nk’umuyobozi ndetse n’umuyoboke waryo.
Ntaganda yavuze iryo jambo muri 2010, ubwo yari afite gahunda zo kwiyamamariza umwanya w’umukuru w’igihugu, ariko agakoresha imvugo ubushinjacyaha bwavuze ko zitera abaturage gutekereza nabi ku buyobozi, harimo no kubagumura, ibyaha yahamijwe n’urukiko rukamukatira imyaka ine y’igifungo tariki ya 27 Mata 2012.
Nkuko byagiye bisobanurwa, ubutumwa bwa Ntaganda bwari mu cyerekezo cyo kwerekana ko agomba guhabwa ubutegetsi ku neza, byakwanga agakoresha ingufu igihugu kikaba cyabura umutekano, hakongera kumeneka amaraso.
Ingabire Victoire
Ingabire yabaye umuyobozi w’ishyaka FDU Inkingi, ishyaka ritemewe mu Rwanda. Mu gihe yari aje kwiyamamariza mu Rwanda, yaranzwe n’ibitekerezo byo gushaka gusubiza Abanyarwanda mu icuraburindi rya Jenoside ryatumye hatemba imivu y’amaraso.
Ingabire ubwo yasuraga urwibutso rwa Jenoside rwa Kigali tariki ya 16 Mutarama 2010, yabajije ati “Mbonye urwibutso rwa Jenoside yakorewe Abatutsi none urw’abahutu ruri he?”Icyo gihe yongeyeho ko arutegereje.
Izi mbwirwaruhame hamwe n’izindi zifashishijwe mu icengezamatwara ryatumye u Rwanda rupfa nubwo rwongeye kuzuka.
Uyu munsi wa none leta yerekanye ko itazongera kwemera ko Jenoside yongera kuba ku butaka bw’u Rwanda. Icyizere ni cyose ku baturage bafashijwe kugana mu mashuri, haherewe ku rubyiruko rwashyiriweho gahunda y’uburezi bwa bose, abakuze bagashyirirwaho amashuri abigisha kwandika kubara no gusoma (IGA).
Ibyo bikorwa byajyanye no gushinga amashuri y’imyuga n’ubumenyingiro bifasha Abanyarwanda kubona ubumenyi bubafasha kwihangira imirimo, no guhangana ku isoko ry’umurimo aho kuba imburamukoro bagatekereza ibidafite akamaro.
Kuba abaturage bahugiye kuzamura imibereho yabo n’iy’igihugu muri rusange, ndetse no kuba barahawe ubumenyi bubafasha kuzamura imyumvire, kujijuka, biratanga icyizere cyo kubahana hagati yabo no kubaha uburenganzira bwa muntu, bishimangira ko uwabagezaho ubutumwa budakwiye babuyungurura ku buryo Jenoside itakongera kubaho.
Imyumvire y’Abanyarwanda ngo yahindutse ku buryo butanga icyizere, kuko ari ba bandi bavumbura ushaka kubashuka, nkuko Perezida Paul Kagame aherutse kubivuga ubwo yasuraga uturere twa Nyamasheke na Rusizi tariki ya 29 Kamena 2015.

robotstxt: allowed

filter: keep


text:
sam.
01
sept.
2012
ISOMO RYA MBERE
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 4, 9-15)
Bavandimwe, 9jye uko mbibona, twebwe intumwa, Imana isa n’iyadushyize inyuma y’abandi nk’abaciriwe urwo gupfa; koko rero, twahinduwe agashungero k’isi, n’ak’abamalayika n’abantu. 10Twebweho turi abasazi ku mpamvu ya Kristu, naho mwe mukaba abanyabwenge muri Kristu ; twebwe turi abanyantege nke, naho mwe murakomeye ; murubashywe naho twe turasuzuguritse. 11Kugeza magingo aya turicwa n’inzara, dufite inyota, twambaye ubusa, turakubitwa, turabuyerezwa, 12kandi turacogozwa no gukoresha amaboko yacu. Baradutuka tukabifuriza umugisha ; baradutoteza tukihangana ; 13baradusebya twe tugahoza abandi ! Twahinduwe nk’icyavu cy’isi, kugeza na n’ubu batugize ibicibwa mu bantu. 14Ibyo simbyandikiye kubakoza isoni, ahubwo ni ukubaburira nk’abana banjye nkunda. 15N’aho mwagira ibihumbi n’ibihumbi by’abarezi muri Kristu, ababyeyi banyu si benshi, kuko ari jyewe wabibyariye muri Yezu Kristu ku bw’Inkuru Nziza.
ZABURI (Zab 145 (144), 17-18, 19-20, 10a.21)
Inyik/ Uhoraho aba hafi y’abamwiyambaza.
Uhoraho ni umunyabutungane mu nzira ze zose,
akarangwa n’urukundo mu bikorwa bye byose.
Uhoraho aba hafi y’abamwiyambaza,
hafi y’abamwiyambaza babikuye ku mutima.
Ibyo abamwubaha bashaka arabikora ;
baba bamutabaje akabumva, akabagoboka.
Uhoraho arinda abamukunda bose,
ariko abagiranabi bose akazabarimbura.
Uhoraho, ibiremwa byawe byose nibijye bigushima,
umunwa wanjye uzavuga ibisingizo by’Uhoraho,
n’ikinyamubiri cyose kizarate izina rye ritagatifu,
iteka ryose rizira iherezo !
IBANGONDIRIMBO RIBANZIRIZA IVANJILI (Yh 14, 6.9)
Alleluya Alleluya.
Yezu, Mwana w’Imana, uri Inzira, n’Ukuri n’Ubugingo :
ukwemera aba yamenye Imana Data.
Alleluya.
IVANJILI
+ Luka (Lk 6, 1-5)
Muri icyo gihe, 1ku munsi umwe w’isabato Yezu anyura mu mirima yeze, abigishwa be bamamfuza amahundo y’ingano, bayavungira mu ntoki barazirya. 2Abafarizayi bamwe baravuga bati “Ni iki gituma mukora ibibujijwe ku isabato ?” 3Yezu arabasubiza ati “Ntimwasomye uko Dawudi yabigenje igihe yari ashonje we n’abo bari kumwe ? 4Uko yinjiye mu Ngoro y’Imana, agafata imigati y’umumuriko akayiryaho, akayihaho n’abo bari kumwe, kandi yari igenewe abaherezabitambo bonyine ?” 5Nuko yungamo ati “Umwana w’umuntu ni we mugenga w’isabato.”


text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
mercredi 29 décembre 2010
Tuganire ku buzima bw’imyororokere / Parlons de la santé reproductive
Umubiri w’umuntu ugizwe n’ibice byinshi cyane bitandukanye, ariko muri byo hakabamo iby’ingenzi. Habaho ibice bigenga kurya, hakabo ibice bigenga guhumeka, hari ibice bigenga itembera ry’amaraso, hakabaho ibice bikorana n’ubwonko, n’ibindi bice bitandukanye.
Ariko muri ibyo bice by’igenzi, hazamo n’ibice bigenga kororoka ku bantu, aribyo byabumbiwe mu ijambo ry’ubuzima bw’imyororokere.
Uretse rero ibi bice bigenga kororoka ku bantu dusanga mu buzima bw’imyororokere, aha tuhasanga no kuboneza urubyaro, tukahasanga ubuzima bw’umubyeyi utwite, ubw’umubyeyi wabyaye hamwe n’ubw’umwana yibarutse, ndetse tukanahasanga ihohoterwa iryo ariryo ryose ryashingira ku bitsina. Kuri uru rupauro Oasis iduhaye, twe tuzibanda kubyo urubyiruko rwifuza gusobanukirwa kurushaho.
Bimwe mu byo urubyiruko rudasobanukirwa
Umwana arakura, akarerwa, hanyuma yamara kugera mu myaka 12 ku bakobwa, agatangira kugira ibintu bihinduka ku mubiri we. Ubwo akaba yabaye umwangavu. Cyakora ubwangavu ntibutangirira rimwe ku bakobwa bose. Hari ushobora kuzana ibimenyetso by’ubwangavu mbere gato y’iyi myaka, hakaba n’ushobora gutinda kubizana, akaba yageza no ku myaka nka 18. Ubushakashatsi bwerekana ko umwana urya neza, akabaho mu buzima bwiza, ngo azana ibimenyetso by’ubwangavu hakiri kare.
Naho ku muhungu, we arakura, yagera mu myaka ya 15 nawe agatangira kuzana ibimenyetso by’ubugimbi. Abahungu nabo ni uko ntibakurira rimwe, hari abazana ibyo bimenyetso kare, hakaba n’ababizana nyuma. Ariko se ibyo bimenyetso by’ubwangavu n’ubugimbi byaba ari ibihe, kandi byaba bituruka kuki? Iki ni kimwe muri byinshi tuzaganirira muri iki kinyamakuru Oasis, cyane cyane kuri uru rupapuro rwahariwe ubuzima bw’imyororokere bw’urubyiruko.
Impamvu kuva kera ibiganiro ku myororokere byafatwaga nk’ikizira
Kuva kera, mu mico itandukanye, ibintu byitwa ubuzima bw’imyororokere aho biva bikagera, kubera ko kubivuga bituma umuntu ageraho akavugamo n’ibitsina, abantu bakomeje kubifata nk’ibintu bizira. Ushobora kuba watekerezaga ko ari mu Rwanda gusa bimeze bityo. Oya, ibi niko bimeze hirya no hino ku isi. Umwangavu umwe yashatse kumenya impamvu abantu bagifata ibijyana n’ubuzima bw’imyororkere nk’ibintu bizira kuvugirwa mu ruhame, maze abantu bamuha ibisubizo bitandukanye ariko kandi ubona bisobanura neza impamvu ibi bintu bikomeza kugirwa ibanga.
Iki kibazo cyabarijwe ku rubuga rwa internet doc-etudiant.fr, bimwe mu bisubizo byatanzwe ni nk’ibi: « kuba igitsina ari ryo tandukaniro ryibanze ritandukanya umugore n’umugabo, nicyo gituma abantu benshi bagira isoni zo kuba bavuga ibijyana nacyo byose mu ruhame. Ikindi kandi iyo uvuze igitsina, nk’umugabo ahita yumva ubushobozi bwe bwo kubyara no gushimisha uwo bashakanye. Hari abahita bumva rero bakojejwe isoni. » Icyo ni igitekerezo kimwe. Ikindi gitekerezo nacyo kigira kiti « impamvu ibintu byerekeza ku gitsina bitavugwa, ni uko ari urugingo rw’umubiri abantu bose banyuramo kugirango bagere ku isi. Nyamara, ntibirubuza kuba urugingo mu zindi ngingo nyinshi zigize umubiri ». Undi nawe ngo asanga impamvu ibiganisha ku gitsina bigirwa ibanga ari iyi, « ibintu byose birebana n’igitsina ntibikwiriye kuvugwa kugirango nibura abantu bagerageze kwitwara neza ».
Ibyo rero ni bimwe mu bindi bisubizo byinshi cyane byatanzwe. Nawe ushobora kuba ufite igisubizo watanga, cyangwa se ukaba ufite n’icyo uhise utekereza. Gusa, abantu benshi bashobora kuba bagitekereza gutya, aho bagaragaraza ko guceceka ibintu byose byerekeza ku gistina bikagirwa ibanga aribwo abantu bazabasha kubaho batishora mu busambanyi. Ariko se koko niko bimeze ?
Amateka ku mibonano idakwiriye
Iyo ugerageje kureba amateka yagiye aranga isi yacu, usanga gusambana byarahozeho. Ndetse ahubwo twagana mu Rwanda rwo hambere, ugasanga harahozeho umuco wo gusangira abagore. « Umugore ngo yari uw’umuryango. » Mukuru w’umugabo w’umugore runaka, ni ukuvuga muramu we, yashoboraga kumubyaraho umwana kandi umugabo we akiriho. Inshuti magara y’umuryango nayo yashoboraga kuba yagira icyo yibariza kandi ikagihabwa, ni uko bigeze aho mu Rwanda baravuga ngo « abaturanyi babyara abana basa ! »
Ibi kwari ugushaka kubuza amahane yari kujya abaho ngo « uyu mwana ko yavutse musa ubwo ntiwaryamanye n’umugore wanjye ? » Ni uko babyemera gutyo. Yewe na se w’umuhungu yashoboraga kugira icyo abaza umukazana we, ibi bikitwa « gukazanura ». Muri ibi bihe kandi, n’ubwo bwose umwana w’umwari ntaho yahuriraga n’umusore, kubera ko we yagombaga kuguma mu gikari agatozwa imirimo yo mu rugo, yagira naho ajya akajyana n’abandi bakobwa, yashaka kurushinga iwabo bakamushakira umusore akamubona ari uko agezeyo, ibi nabyo ntibyabuzaga ko hagera aho hakabaho inda z’indaro, umukobwa bakaba bagiye kumuroha.
Igihe cyacu
Kuri iki gihe ibihe byarahindutse. Abakobwa ntibakirererwa mu gikari, ubu basigaye birirwa bakubitana imitego na bagenzi babo b’abahungu. Indwara zabaye nyinshi. Ya migenzo yakorwaga kera yo gusangira umugore nk’umuryango cyangwa se gukazanura n’ibindi, iyo itaza gucika abantu bari kurwara bagashira.
Urugero rumwe, ni urw’umukobwa w’imyaka 30 utuye I Sovu muri Huye, wabyaranye n’umusore, agira amahirwe abyara umwana we muzima, nawe akiri muzima. Ariko kubera ko yaherukanaga na nyamusore amutera inda, ntago yigeze amenya ko yamaze gutandukana nawe agasigara akomeza kurya ubuzima nk’uko abakiri bato babivuga. Ni uko umwana amaze gukura, umukobwa abwirwa ko yagombaga gukora umuhango wa kinyarwanda wo kujya kwitisha umwana izina.
Uwita umwana izina rero yagombaga kubanza gukora imibonanompuzabitsina na nyina, ni uko izina akabona akaritanga. Ni uko byagenze rero, umukobwa aragaruka, hanyuma nyuma y’igihe kitari kirekire ararwara, agiye kwa muganga basanga yaranduye Virus itera Sida. Hatarashira igihe, umwana nawe yarafashwe. Ageze kwa muganga basanga n’ubwo yari yavutse ari muzima, nyina yamaze kwandura maze nawe amwanduriza mu mashereka! Ubu umwana w’imyaka 4 gusa yatangiye gufata imiti ya buri munsi, akazayifata imyaka yose azamara ku isi!
Inyigisho twakura ku bihugu byateye imbere
Ibihe rero byarahindutse, ibya kera sibyo by’ubu. Iyo turebeye ku y’ibihugu bimwe mu byadutanze kujijuka, hari icyo dushobora kubikuramo. Nk’i burayi, igihugu cy’Ubuholandi ni kimwe mu bihugu byigisha umwana ubuzima bw’imyororokere agitangira kumenya ubwenge, ukazamuka mu mashuri abanza, ay’isumbuye bikaba uko, umwana akazajya gukura nta kibazo na mba afite!
Ibindi bihugu byabanje kuvuga ko ibyo bidakwiriye. Nyamara isuzuma ryakozwe nyuma yaho ryasanze aho muri icyo gihugu bigisha ubuzima bw’imyororokere hakiri kare aribo badahura n’ibibazo byo gutwita inda zititeguwe, ntibahure n’ibibazo byo kurwara ibirwara byandurira mu mibonano mpuzabitsina, mu gihe abandi bo baba babogoza. Ibi ni ibyerekana ibyiza byo kwimenya hakiri kare, ukamenya n’icyo ukwiriye gukora.
None se tugume muri bya bihe umubyeyi atuma umwana we cotex ayita umugati w’abantu bakuru, umwana yamara kuba umwangavu yabona imihango yambaye umwenda w’imbere mushyashya agahangayika ngo iwabo baramwica ngo yawanduje, agahitamo kuwukuramo agashaka aho awuhisha? Ndumva ibi ntawabyemera, hari ibintu byinshi byoroshye gusobanura. Ibi rero nibyo tuzasobanurirwa kuri uru rupapuro duhawe muri Oasis. Wemerewe kubaza ikibazo icyo aricyo cyose wifuza, izina ryawe rikomeza kuba ibanga igihe ubyifuje gutyo.
source:www.sante.rw
Ariko muri ibyo bice by’igenzi, hazamo n’ibice bigenga kororoka ku bantu, aribyo byabumbiwe mu ijambo ry’ubuzima bw’imyororokere.
Uretse rero ibi bice bigenga kororoka ku bantu dusanga mu buzima bw’imyororokere, aha tuhasanga no kuboneza urubyaro, tukahasanga ubuzima bw’umubyeyi utwite, ubw’umubyeyi wabyaye hamwe n’ubw’umwana yibarutse, ndetse tukanahasanga ihohoterwa iryo ariryo ryose ryashingira ku bitsina. Kuri uru rupauro Oasis iduhaye, twe tuzibanda kubyo urubyiruko rwifuza gusobanukirwa kurushaho.
Bimwe mu byo urubyiruko rudasobanukirwa
Umwana arakura, akarerwa, hanyuma yamara kugera mu myaka 12 ku bakobwa, agatangira kugira ibintu bihinduka ku mubiri we. Ubwo akaba yabaye umwangavu. Cyakora ubwangavu ntibutangirira rimwe ku bakobwa bose. Hari ushobora kuzana ibimenyetso by’ubwangavu mbere gato y’iyi myaka, hakaba n’ushobora gutinda kubizana, akaba yageza no ku myaka nka 18. Ubushakashatsi bwerekana ko umwana urya neza, akabaho mu buzima bwiza, ngo azana ibimenyetso by’ubwangavu hakiri kare.
Naho ku muhungu, we arakura, yagera mu myaka ya 15 nawe agatangira kuzana ibimenyetso by’ubugimbi. Abahungu nabo ni uko ntibakurira rimwe, hari abazana ibyo bimenyetso kare, hakaba n’ababizana nyuma. Ariko se ibyo bimenyetso by’ubwangavu n’ubugimbi byaba ari ibihe, kandi byaba bituruka kuki? Iki ni kimwe muri byinshi tuzaganirira muri iki kinyamakuru Oasis, cyane cyane kuri uru rupapuro rwahariwe ubuzima bw’imyororokere bw’urubyiruko.
Impamvu kuva kera ibiganiro ku myororokere byafatwaga nk’ikizira
Kuva kera, mu mico itandukanye, ibintu byitwa ubuzima bw’imyororokere aho biva bikagera, kubera ko kubivuga bituma umuntu ageraho akavugamo n’ibitsina, abantu bakomeje kubifata nk’ibintu bizira. Ushobora kuba watekerezaga ko ari mu Rwanda gusa bimeze bityo. Oya, ibi niko bimeze hirya no hino ku isi. Umwangavu umwe yashatse kumenya impamvu abantu bagifata ibijyana n’ubuzima bw’imyororkere nk’ibintu bizira kuvugirwa mu ruhame, maze abantu bamuha ibisubizo bitandukanye ariko kandi ubona bisobanura neza impamvu ibi bintu bikomeza kugirwa ibanga.
Iki kibazo cyabarijwe ku rubuga rwa internet doc-etudiant.fr, bimwe mu bisubizo byatanzwe ni nk’ibi: « kuba igitsina ari ryo tandukaniro ryibanze ritandukanya umugore n’umugabo, nicyo gituma abantu benshi bagira isoni zo kuba bavuga ibijyana nacyo byose mu ruhame. Ikindi kandi iyo uvuze igitsina, nk’umugabo ahita yumva ubushobozi bwe bwo kubyara no gushimisha uwo bashakanye. Hari abahita bumva rero bakojejwe isoni. » Icyo ni igitekerezo kimwe. Ikindi gitekerezo nacyo kigira kiti « impamvu ibintu byerekeza ku gitsina bitavugwa, ni uko ari urugingo rw’umubiri abantu bose banyuramo kugirango bagere ku isi. Nyamara, ntibirubuza kuba urugingo mu zindi ngingo nyinshi zigize umubiri ». Undi nawe ngo asanga impamvu ibiganisha ku gitsina bigirwa ibanga ari iyi, « ibintu byose birebana n’igitsina ntibikwiriye kuvugwa kugirango nibura abantu bagerageze kwitwara neza ».
Ibyo rero ni bimwe mu bindi bisubizo byinshi cyane byatanzwe. Nawe ushobora kuba ufite igisubizo watanga, cyangwa se ukaba ufite n’icyo uhise utekereza. Gusa, abantu benshi bashobora kuba bagitekereza gutya, aho bagaragaraza ko guceceka ibintu byose byerekeza ku gistina bikagirwa ibanga aribwo abantu bazabasha kubaho batishora mu busambanyi. Ariko se koko niko bimeze ?
Amateka ku mibonano idakwiriye
Iyo ugerageje kureba amateka yagiye aranga isi yacu, usanga gusambana byarahozeho. Ndetse ahubwo twagana mu Rwanda rwo hambere, ugasanga harahozeho umuco wo gusangira abagore. « Umugore ngo yari uw’umuryango. » Mukuru w’umugabo w’umugore runaka, ni ukuvuga muramu we, yashoboraga kumubyaraho umwana kandi umugabo we akiriho. Inshuti magara y’umuryango nayo yashoboraga kuba yagira icyo yibariza kandi ikagihabwa, ni uko bigeze aho mu Rwanda baravuga ngo « abaturanyi babyara abana basa ! »
Ibi kwari ugushaka kubuza amahane yari kujya abaho ngo « uyu mwana ko yavutse musa ubwo ntiwaryamanye n’umugore wanjye ? » Ni uko babyemera gutyo. Yewe na se w’umuhungu yashoboraga kugira icyo abaza umukazana we, ibi bikitwa « gukazanura ». Muri ibi bihe kandi, n’ubwo bwose umwana w’umwari ntaho yahuriraga n’umusore, kubera ko we yagombaga kuguma mu gikari agatozwa imirimo yo mu rugo, yagira naho ajya akajyana n’abandi bakobwa, yashaka kurushinga iwabo bakamushakira umusore akamubona ari uko agezeyo, ibi nabyo ntibyabuzaga ko hagera aho hakabaho inda z’indaro, umukobwa bakaba bagiye kumuroha.
Igihe cyacu
Kuri iki gihe ibihe byarahindutse. Abakobwa ntibakirererwa mu gikari, ubu basigaye birirwa bakubitana imitego na bagenzi babo b’abahungu. Indwara zabaye nyinshi. Ya migenzo yakorwaga kera yo gusangira umugore nk’umuryango cyangwa se gukazanura n’ibindi, iyo itaza gucika abantu bari kurwara bagashira.
Urugero rumwe, ni urw’umukobwa w’imyaka 30 utuye I Sovu muri Huye, wabyaranye n’umusore, agira amahirwe abyara umwana we muzima, nawe akiri muzima. Ariko kubera ko yaherukanaga na nyamusore amutera inda, ntago yigeze amenya ko yamaze gutandukana nawe agasigara akomeza kurya ubuzima nk’uko abakiri bato babivuga. Ni uko umwana amaze gukura, umukobwa abwirwa ko yagombaga gukora umuhango wa kinyarwanda wo kujya kwitisha umwana izina.
Uwita umwana izina rero yagombaga kubanza gukora imibonanompuzabitsina na nyina, ni uko izina akabona akaritanga. Ni uko byagenze rero, umukobwa aragaruka, hanyuma nyuma y’igihe kitari kirekire ararwara, agiye kwa muganga basanga yaranduye Virus itera Sida. Hatarashira igihe, umwana nawe yarafashwe. Ageze kwa muganga basanga n’ubwo yari yavutse ari muzima, nyina yamaze kwandura maze nawe amwanduriza mu mashereka! Ubu umwana w’imyaka 4 gusa yatangiye gufata imiti ya buri munsi, akazayifata imyaka yose azamara ku isi!
Inyigisho twakura ku bihugu byateye imbere
Ibihe rero byarahindutse, ibya kera sibyo by’ubu. Iyo turebeye ku y’ibihugu bimwe mu byadutanze kujijuka, hari icyo dushobora kubikuramo. Nk’i burayi, igihugu cy’Ubuholandi ni kimwe mu bihugu byigisha umwana ubuzima bw’imyororokere agitangira kumenya ubwenge, ukazamuka mu mashuri abanza, ay’isumbuye bikaba uko, umwana akazajya gukura nta kibazo na mba afite!
Ibindi bihugu byabanje kuvuga ko ibyo bidakwiriye. Nyamara isuzuma ryakozwe nyuma yaho ryasanze aho muri icyo gihugu bigisha ubuzima bw’imyororokere hakiri kare aribo badahura n’ibibazo byo gutwita inda zititeguwe, ntibahure n’ibibazo byo kurwara ibirwara byandurira mu mibonano mpuzabitsina, mu gihe abandi bo baba babogoza. Ibi ni ibyerekana ibyiza byo kwimenya hakiri kare, ukamenya n’icyo ukwiriye gukora.
None se tugume muri bya bihe umubyeyi atuma umwana we cotex ayita umugati w’abantu bakuru, umwana yamara kuba umwangavu yabona imihango yambaye umwenda w’imbere mushyashya agahangayika ngo iwabo baramwica ngo yawanduje, agahitamo kuwukuramo agashaka aho awuhisha? Ndumva ibi ntawabyemera, hari ibintu byinshi byoroshye gusobanura. Ibi rero nibyo tuzasobanurirwa kuri uru rupapuro duhawe muri Oasis. Wemerewe kubaza ikibazo icyo aricyo cyose wifuza, izina ryawe rikomeza kuba ibanga igihe ubyifuje gutyo.
source:www.sante.rw
Inscription à : Publier les commentaires (Atom)


text:
INATEK yatanze impamyabumenyi ku banyeshuri 922
Kuri uyu wa Kane tariki ya 12 Nyakanga 2012 nibwo Ishuri Rikuru ry’Ubuhinzi, Ikoranabuhanga n’Ubumenyi rya Kibungo INATEK ryatanze impamyabumenyi ku nshuro yaryyo ya gatatu, aho abanyeshuri bagera kuri 922 aribo bahawe impamyabumenyi.
Muri abo banyeshuri bahawe impamya bumenyi, abagera kuri 50.8% ni ab’igitsina gore mu gihe 49.2% bo ni ab’igitsina gabo. Umuhango wo gutanga izi mpamyabumenyi ku mugaragaro bereye ku kicaro gikuru cy’iri Shuri riherereye mu Karere ka Ngoma mu Ntara (...)
Kuri uyu wa Kane tariki ya 12 Nyakanga 2012 nibwo Ishuri Rikuru ry’Ubuhinzi, Ikoranabuhanga n’Ubumenyi rya Kibungo INATEK ryatanze impamyabumenyi ku nshuro yaryyo ya gatatu, aho abanyeshuri bagera kuri 922 aribo bahawe impamyabumenyi.
Muri abo banyeshuri bahawe impamya bumenyi, abagera kuri 50.8% ni ab’igitsina gore mu gihe 49.2% bo ni ab’igitsina gabo. Umuhango wo gutanga izi mpamyabumenyi ku mugaragaro bereye ku kicaro gikuru cy’iri Shuri riherereye mu Karere ka Ngoma mu Ntara w’Iburasirazuba, wari uyobowe na Minisitiri w’Uburezi Dr Biruta Vincent wemeje ko koko aba banyeshuri bose bahawe impamyabumenyi z’ikiciro cya kabiri cya kaminuza.
Mu ijambo rye Padiri Dr Karekezi Dominique Umuyobozi wa INATEK yagaragaje ibyo iryo Shuri rimaze kugeraho, imbogamizi bahura nazo ndetse n’ibyo bateganya gukora mu gihe kiri imbere birimo kuzana icyiciro cya gatatu cya kaminuza.
Padiri Karekezi yasabye abarangije kuba urumuri rw’Abanyarwanda babikesha ubumenyi n’ubupfura, ngo kuko ari izindi mbaraga igihugu cyungutse. Avuga ku ireme ry’uburezi Umuyobozi wa INATEK yavuze ko bo nka INATEK icyo kibazo kitahagaragara cyane, kuko abahiga n’ubundi usanga barize mu bihe byashize kuko ireme ry’uburezi ngo ribanziriza mu mashuri abanza ndetse n’ayisumbuye byaba bidakozwe hakaba hononekaye byinshi.
Guverineri w’Intara y’Iburasirazoba Uwamariya Odette we yagarutse ku kamaro INATEK yagize mu iterambere ry’Intara ayobora mu rweogo rwo gufasha mu kuzamura umusaruro w’ibikomoka ku buhinzi ndetse no mu rwego rw’uburezi, doreko abanyeshuri baharangije abenshi bagiye gukora mu nzego zitandukanye muri iyo ntara.
Uwavuze mu izina ry’Abarangije yavuzeko ubumenyi bigiye muri INATEK buzabafasha muri byinshi harimo no guhanga umurimo, ndetse no guhangana ku isomo ry’umurimo.
Aba banyeshuri ariko basabye Minisiteri y’Uburezi kwihutisha gahunda yo gufasha abanyeshuri bo mu mashuri makuru yigenga kubijyanye n’amikoro, maze bagahabwa inguzanyo bazishyura barangije kwiga. Basabye kandi INATEK gushyiraho ikiciro cya gatatu cya kaminuza, maze kwihutira gushaka dipolome hanze y’u Rwanda bigacika.
Dr Biruta Vincent Minisitiri w’Uburezi we yavuze ko abasohotse bakenewe ku isomo ry’umurimo mu gukemura ikibazocy’abakozi ku isoko ry’umurimo mu Rwanda, ndetse no mukarere. Ikindi ni uko yavuze ko kwiga ibyo umuntu ashoboye iyo ushyizeho umwete byose bishoboka, kandi asaba kudakora ibyoroshye gusa ahubwo n’ibivunanye ariko bifite akamaro, maze umunyeshuri akitabira ishami bigaragara ko abarirangije bakenewe ku isko ry’umurimo, kandi bitanga n’amahirwe yo kwihangira umurimo.
Minisiteri y’Uburezi yasabye amashuri makuru na za kaminuza kuvugurura inyigisho no gukoresha ikoranabuhanga rigezweho, ariko Leta nayo izabibafashamo.
Biruta yagarutse ku kuzamura ireme ry’uburezi bizanatuma abayamahanga baza kwiga mu Rwanda, maze asaba buri wese akaba akwiye kwisuzuma mu kongera ireme ry’uburezi ndetse kandi hakanakorwa ubushakashatsi.
INATEK (Institute of Agriculture, Technology and Education of Kibungo) ni Ishuri Rikuru riherereye mu Karere ka Ngoma mu Ntara y’Iburasirazuba, ryatangiye ku itariki ya 15 Gashyantare 2003 icyo gihe ryari rifite abanyeshuri 355 gusa.
Iri shuri ritangira ryari rifite intego yo kwigisha Abanyarwanda Ubuhinzi n’ubworozi bugezweho no kurwanya ubukene, binyuze mu nyigisho n’ubushakashatsi. Iri shuri ryaje kwemerwa ku itariki ya 16 Kamene 2010 ,kandi kugeza ubu rifite abanyeshuri 3, 718.
INATEK ifite amashami abiri iry’uburezi n’iry’iterambere ry’icyaro ariko muri ayo mashami hagiye harimo utundi dushami tuyashamikiyeho. Iri shuri rifite abanyeshuri biga ku manywa, abiga nijoro n’abiga mu mpera z’icyumweru.
Foto:Olivier Muhirwa
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
‘Ingabo z’u Rwanda’, Intumwa z’Imana zasanze uruhinja rumeze nabi zirarurera
Ubwanditsi: Mu gitekerezo cy’umusomyi wa IGIHE yarase ubutwari bw’ingabo z’igihugu zitanze kugira ngo u Rwanda rube igihugu gitekanye kugeza aho rugeze ubu.
Mu gitekerezo Uwanyuzwe Catherine yateruye agira ati “’Ingabo z’u Rwanda’, Intumwa z’Imana zasanze uruhinja rumeze nabi zirarurera”
“Intumwa z’Imana, zasanze uruhinja rumeze nabi cyane, zirahaguruka, zirurwanaho ‘zirarurera’.
Izo ntumwa byarazigoye ariko ntiziheba ntizamutererana. Zihagarika ibindi bintu byose zakoraga zihagurukira uwo mwana zashinzwe n’Imana.
Izo ntumwa, byarazigoye bitabaho, zirahatiriza zibishyiraho umutima wose.
Ntawe utumwa n’Imana ngo acike intege, kuko iyo yaguhisemo, iguhora hafi.
Izo ntumwa, zarahatirije hashize imyaka ine zibona wa mwana atangiye kuzanzamuka, atangiye guhagarara gato abantu benshi bazirebaga, barazinengaga cyane bati ‘bariya bo ntaho bazigeza.’
Nyamara zo zikavuga ziti "nta kidashoboka.”
Wa mwana zamuhaye akabando, ziramusindagiza, zimuba hafi, zirakomeza ziramurera ababireberaga barumirwa, baratangara ndetse n’abatari abaturanyi biba byabagezeho bose barahurura baza kureba uwo mwana, kuko amateka ye yari azwi na benshi.
Ubu uwo mwana yabaye umuntu utagira uko asa, ubyirutse neza mu gaciro, mu ishema no mu burere buhambaye.
Ubu afite imyaka makumyabiri n’itanu, yabaye ikirangirire, yitwa "RWANDA". Izo Ntumwa ni "Ingabo z’Igihugu" hamwe n’abazibaye hafi bose.
Kabeho Rwanda nziza, uzahore uganza, uzahore mu biganza by’Imana.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Yasuwe : Inshuro 468 | Ibitekerezo: 0 | Aho ariho: U Rwanda
Dore Abategarugori Babaye Intwari z'u Rwanda
Tweet
By Leonce Ukurikiyimfura | October 13, 2016 saa 03:13:08
Ubusanzwe igitsina gore cyari kimenyereweho kugira intege nke mu minsi yashize, ariko ubu ntibikibaho, ariko aba bo ntibazibagirana mu mitima y’Abanyarwanda cyane cyane abategarugori, kubera ubutwari bagaragaje barwanya Genocide yakorewe abatutsi Mata 1994 .
»Agathe Uwiringiyimana.
Ntiyigeze agendera mu kwaha kw’akazu, ndetse ntiyaramya «ikinani (HABYARIMANA Juvenal)». Ayobowe na wa mutima ucyeye kandi ukomeye yashyize imbere inyungu z’Abanyarwanda, arwanya akarengane kabagaho mu mashuri “iringaniza” ndetse anahangana n’ingoma y’Igitugu ku mugaragaro. Ibyo biza no kumuviramo urupfu tariki 07/04/1994 ku ikubitiro rya Jenoside.
»Niyitegeka Feresita.
Yandikiye musaza we Koloneri Nzungize, ubwo yari amwoherereje abasirikare bo kumukura mu kigo yayoboraga,aho yari ahishe Abatutsi benshi anagerageza kubambutsa abahungishiriza i Goma.
“Mon frère chéri, urakoze kuba washatse kunkiza. Ariko aho gukiza ubuzima bwanjye ntakijije abo nshinzwe, abantu 43, mpisemo gupfana nabo.
Dusabire tugere ku Mana kandi unsezerere umukecuru (mama we) n’umuvandimwe, Ngeze ku Mana, nzagusabira. Witware neza! Bityo Ndagushimiye cyane kuba wantekereje. Niba Imana idukijije nk’uko tubyizeye ni ahejo”.Umuvandimwe wawe Félicité Niyitegeka.
Niyitegeka ntiyongeye guhura na musaza we nkuko yabikekaga gusa yanze gusiga abantu bicwa maze yemera gupfana nabo. si umuntu wese wabikora.
Niki Antonio Gutirres watorewe kuyobora loni(ONU) yitezweho?


text:
Guhemukira aba bantu ni ukwiteranya n’Imana Alice
« Ntihakagire umupfakazi cyangwa imfubyi mubabaza. Nugira icyo ubababaza na gato bakantakira,sinzabura kumva gutaka kwabo, uburakari bwanjye bukagurumana nkabicisha inkota, abagore banyu namwe bakaba abapfakazi, abana banyu bakaba imfubyi » Kuva 22 :22-23
Nk’uko natangiye mbivuga, guhemukira uwitwa imfubyi cyangwa umupfakazi, ni ukwiteranya n’Imana. Tekereza nawe aho Imana ivuga ngo nubikorera umwe muri bo agatakira Imana , ngo uburakari bwayo buzakumanukira ikwice maze umugore wawe nawe apfakare yumve uko bibabaza ndetse n’abana bawe babe imfubyi bumve uko ubupfubyi bumera! Ibaze igihano kitaza kuri nyirubwite ahubwo kikagera no kubamukomokaho bose! Yesu adusure.
Hari ukubagirira nabi, ariko hari no kutagira icyo ubamarira kandi ubishoboye kandi mu by’ukuri hari imigisha myinshi Imana yasezeranije abazabagirira neza!
“Idini ritunganye kandi ritanduye imbere y”Imana Data wa Twese ni iri: Ni ugusura imfubyi n’abapfakazi mu mibabaro yabo, no kwirinda kutanduzwa n’ibyisi” Yakobo 1:27
“Religion that God our Father accepts as pure and faultless is this: to look after orphans and widows in their distress and to keep oneself from being polluted by the world” (James 1:27).
Njya nibaza ngo buriya mu nsengero aho tuba, aba bantu baba bahabwa umwanya ungana iki? Ibi umuntu yabipimira ku igenamigambi rya buri mwaka, niba mbeshya uzaryake urebe ko iki kintu kibaho! Ibyo kubasura no kubaba hafi se! Ahubwo niba ntibeshye nasanze ubupfakazi n’ubupfubyi butuma abantu bahunga umuntu kuko baba bakeka ko ibibazo byabo birenze ibyo umuntu yakwishyiraho! Ariko Imana ibabereye maso, ngo ni umucamanza wabo ubaburanira nukuri!
Ibi kandi bijyana na none n’inkunga nyinshi ziza mu izina ry’imfubyi n’abapfakazi ariko zikaribwa cyangwa zigakoreshwa kubantu ahubwo bafite ubushobozi, ariko warukwiriye kubyitondera kuko amarira yabo si nk’amarira asanzwe, ibaze amarira ahagurutsa Imana mu buryo bwihuse.
Humura kandi nawe niba uri umupfakazi cyangwa imfubyi kuko dufite Data wa Twese udapfa kandi uhora uri mason go aturengere.
Ibihe byiza.


text:
Ibirori nyamukuru byo kwizihiza isabukuru ya Korali Bethlehem bizabanzirizwa n’igiterane cyiswe ‘Bethlehem Evangelical week’. Iki giterane na cyo kizakurikira ibindi bikorwa byo gufasha bizabera hirya no hino mu gihugu.
Mu bikorwa byabanjirije ibizakorwa mu cyumweru cyiswe ’ Bethlehem Evangelical week’, Korali Bethlehem banatanze inkunga y’amafaranga miliyoni imwe yo kuzarangiza inyubako y’urusengero rwari rwarananiranye kuzura kubera amikoro make.
Umuyobozi w’iyi korali, Muhire Innocent yavuze ko iki gikorwa kibanjirije ibindi bikorwa biteganyijwe mu ntangiriro z’ukwezi k’Ukuboza 2016 , ubwo Korali Bethlehem izaba yizihiza imyaka 50 imaze ibayeho , bakazakoramo ibindi bikorwa by’ivugabutumwa, gufasha abatishoboye ndetse bazasura abagororwa bari muri gereza ya Nyakiriba.
Yagize ati "Ubu tuvuye mu masengesho y’iminsi itatu yo gusengera Bethlehem week . Amasengesho yabereye ku mudugudu wa Kirwa kandi twahabwirije ubutumwa bwiza haba mu ijambo ry’Imana ndetse dutanga imyambaro ku batishoboye, tunatanga amafaranga miliyoni imwe kugirango izabunganire mu kuzuza neza urusengero rutameze neza .”
Yongeyeho ati “Ubu turi gutegura neza ibikorwa tuzakora mu cyumweru tuzaba twizihizamo imyaka 50 Korali Bethlehem imaze ibayeho. Ni ibyishimo n’umunezero ukomeye cyane kubona hari abasaza n’abakecuru , abantu bakomeye cyane mu gihugu bakoze umurimo muri iyi korali, twese tuzaba twishimira imirimo ikomeye Imana yadushoboje gukora.”
Ibirori byo kwizihiza isabukuru y’imyaka 50 iyi korali imaze ishinzwe bizabera mu Ntara y’Uburengerazuba mu Karere ka Rubavu .
Hazabera igiterane cy’amasengesho kizamara icyumweru, kizatangira ku wa mbere tariki 5 Ukuboza 2016 kizasozwa ku Cyumweru tariki 11 Ukuboza 2016.
Abavugabutumwa bazabwiririza muri iki gitaramo ni Bishop Tom Rwagasana , Rev. Zigirinshuti Michel , Pasiteri Desire Habyarimana , Ev. Edisa , Chorale Amahoro ya ADEPR Remera n’itsinda ryitwa ‘Palanjos Brothers’ rizava muri Tanzania.


text:
dim.
19
mai
2013
1. Pentekosti, umunsi mukuru wabaga nyuma y'iminsi mirongo itanu Pasika ibaye, mu bayahudi wari umunsi mukuru bafataga nk'Umunsi w'Isezerano rishya muri Roho mutagatifu w'Imana, bagendeye ku byavuzwe n'abahanuzi Yeremiya na Ezekiyeli: "Nzabaha umutima mushya, mbakuremo umutima w'ibuye. Nzabaha umutima wumva maze mu mbere umuryango" (Ez 36,26-27). Iri Sezerano Imana yagiranye n'umuryango wayo muri Roho Mutagatifu, ni Isezerano ryuzuzaga kandi rigasobanura neza Isezerano Imana yari yaragiranye n'abakurambere b'abayahudi ku musozi wa Sinai.
2. Pentekosti rero ni ikimenyetso cy'uko Imana yururukiye mu mutima wa Muntu, ikabana na we kandi ikamugira uwayo. Nibyo Ibyakozwe n'Intumwa bitubwira bigira biti "ubwo bose buzura Roho Mutagatifu maze batangira kuvuga mu ndimi uko Roho yari abahaye kuzivuga." Iki kikaba ari ikimenyetso gikomeye cy'ubumwe Roho Mutagatifu yazanye mu bantu.
3. I Babeli, umugi ugaragara nk'ikimenyetso cy'ubwirasi bwa muntu no gutsikamira abandi, indimi zari zaranyuranye kubera gushaka kwigira ibihangange, abantu barekeye aho kumvikana maze indimi zabo zibabera imipaka. I Yeruzalemu, Roho Mutagatifu abaye Gahuzabantu, atumye abantu bongera kumvikana. Roho Mutagatifu asanganyije imitima y'abemera bose, abahaye kuba umwe.
4. Roho Mutagatifu rero atuma twongera kunga ubumwe n'Imana ndetse n'abantu, kuko aduha umutima mushya kandi wumva, yongera gushyira ubumwe aho bwari bwaratakaye kuko ari Roho w'ibyishimo n'amahoro ndetse akaba na Soko y'impuhwe. Inkomoko ye ni Pasika ya Nyagasani, ni Yezu umutwoherereza kuko atifuza ko twabaho turi imfubyi, kandi ni We utwibutsa ibyo Yezu yatubwiye byose.
Padri Jean Damascène MUGIRANEZA


text:
Umusalaba ni iki ?
Ijambo ry’umusaraba ku barimbuka ni ubupfu, ariko kuri twebwe abakizwa ni imbaraga z’Imana. (1 abakointo 1 : 18)
Kera mu ba Isiraheri, kubambwa cyari igihano cy’inkozi z’ibibi cyangwa se cy’abagome. Iyo umuntu yahamwaga n’icyaha cy’ubugome yarabambwaga.
Yesu Kristo yaciriwe urubanza rwo kubambwa ku musaraba atari uko ari umunyabyaha ahubwo ari ukugira ngo ibyanditswe bisohore, apfe, amaraso ye acungure umwana w’umuntu.Yarasuzuguwe, abambanwa n’ibisambo kimwe i buryo ikindi i bumoso bwe kugira ngo agaragare koko ko ari umunyabyaha. Icyo yashinjwaga ngo n’ uko yavugaga ko ari umwana w’Imana ; ariko umuntu we abona igihano kimukwiriye ko ari ukubambwa. Ibyo byari byarahanuwe, ko azpfa akazuka nyuma y’iminsi itatu.
Impamvu Bibiriya ivuga ko umusaraba ku bakizwa ari imbaraga z’Imana n’uko kubambwa kwa Yesu kwari gutandukanye n’ukwa biriya bisambo byari bibambanywe nawe. Mu kubambwa kwa Yesu harimo agakiza, habonetse amaraso atwoza ibyaha, iyo umuntu ayizeye, aramwoza akamukiza ibyaha bye. Mu maduka yose yo kw’isi, no mu masoko yose yo kw’isi, ntiwabonamo isabuni yabasha kwuhagira umutima ngo ukurwemo imyanda izanwa n’ibyaha, ariko wizeye amaraso ya Yesu urakira, ukakira amahoro menshi, ukaryama ugasinzira.
Ijambo ry’umusaraba ku barimbuka ni ubupfu, bisobanura ko iyo umuntu yamaramaje gukora ibyaha, ntacyo umusaraba usobanura kuri we. Ntazi ibyaribyo, nta nubwo yizera imbaraga ziri muri uwo musaraba kuko yumva ari ubupfu. Umusaraba ntacyo umumarira kuko atizera. Ariko ibyo ntabwo bikuraho imbaraga ziwurimo.
Ndakurarikira rero gukunda umusaraba wa Kristo kuko muri wo harimo imbaraga z’Imana. Muri wo harimo agakiza, kubera umusaraba twabonye imbabazi z’Imana, twiyunze n’Imana binyuze ku musaraba.Umusaraba ni mwiza. Umusaraba ni ibendera ry’abizera, ni itsinzi y’abizera. Ni ikiraro kitwambutsa umworera w’urupfu, tuva mu gihugu cyo kurimbuka tujya mu bugingo buhoraho.
Mbese waba warizeye umusaraba ? iyuzuze na Yesu, mukundane nk’incuti wakire imbaraga z’Imana.Va mu byaha uze twambukire ku musaraba duhunge urupfu rw’iteka, tujye mu bugingo buhoraho. Ntibigoye ni ukwemerera Yesu ko uri umunyabyaha ukamusaba kukubabarira ibyaha, ukamwakira nk’umwami w’ubugingo bwawe. Ni ahawe ho gufata icyemezo Imana iguhe umugisha, Amen.


text:
Mbilizi Théoneste w’imyaka 56, utuye mu kagari ka Turambi, mu murenge wa Giheke, mu karere ka Rusizi, akaba ari umucuruzi uciriritse ariko ubu wiyita umusirimu, kuko yabashije kurihira abana be kugera muri kaminuza, ndetse nawe akaba yasoje amasomo yo kwandika no gusoma.
Uyu mugabo avuga ko ibyo byose yakoraga ateza umuryango we imbere kutamenya gusoma no kwandika hari aho byagiye bimuzitira cyane, agasaba abiyita abasirimu ntibige gusoma no kwandika kureka kwihagararaho bakabyiga aho gukomeza kugendana ubujiji kandi Leta barabyoroheje.
Aganira n’Imvaho Nshya ubwo yari amaze guhabwa n’itorero Inkuru nziza, paruwasi ya Kamembe, impamyabushobozi mu gusoma, kwandika no kubara, akayihabwa hamwe n’umugore we w’imyaka 46, yavuze ko yishimye cyane kuko atuye umutwaro w’ubujiji wari umuremereye.
Kuba afite umwana wiga kaminuza, mu cyaro ubundi kiba ari icyubahiro kidasanzwe yakongeraho n’ubucuruzi bikaba akarusho, ku buryo yagendaga abaturage bagenzi be bakamuha icyubahiro bibwira ko azi gusoma no kwandika, ariko uko bamenye ko atabizi bakarushaho kumusuzugura.
Guhora yiyorobeka mu bantu ngo arahisha ko atazi gusoma no kwandika byaramurambiye, bituma yiyemeza kuva ku izima arabyiga.
Yagize ati “Kumva ko mfite abiga mu mashuri yisumbuye na kaminuza no kumva ko mfite udufaranga ncuruza byabanje kumpeza mu kwihagararaho, ngo hatazagira ubona njyanye n’umugore kwiga gusoma,kwandika no kubara akanseka kandi banyubahaga.
Najyaga nereka abantu ko mbizi, rimwe na rimwe ngatwara ikaramu ku mufuka w’ishati njijisha, ariko haba nk’inama bavuga ngo ninandike imyanzuro nkabura icyo nkora, batangira kuntahura, nkajya ngendana ipfunwe rikaze.
Ni bwo ntekereje ko gukomeza kwihagararaho ntaho bizangeza, kuri iyi myaka mpitamo kuza kwiga none ndanezerewe cyane, kuko noneho ntwarira ikaramu ku mufuka ukuri.”
Avuga ko yakoreshaga amasaha 4 buri gihe ajyanye kwiga n’umugore none babimenyeye rimwe, ubujiji bucitse iwabo.
Ati “Hari abo nzi muri uyu mujyi wa Rusizi no mu yindi mijyi, bamwe twagiye dukorana, bacyihagararaho ngo ni abasirimu cyangwa bafite abana biga za kaminuza, hakaba n’abavuga ko bakuze batabishobora, n’abavuga ko bagiye kwiga gusoma abana n’abagore babasuzugura.
Abo bose ndababwira ko bari mu bujiji kurushaho, kuko kuvuga ngo uri umusirimu utazi no gusoma ugeze aho icyapa kiri, utakwandika ibyavugiwe mu nama, utatorwa ngo uhagararire abandi, n’ibindi, ni ubujiji burenze ubwa mbere, bose bakaba bakwiye kwiga bakareka gukomeza kwihagararaho mu mafuti.”
Pasiteri Zirimabagabo Emmanuel, uyobora paruwasi ya Kamembe mu itorero Inkuru nziza, avuga ko imiryango ikinguye ku muntu wese ushaka kwiga gusoma no kwandika, ko nta kigero cy’imyaka cyangwa icy’ubukungu bireba, ko kwitwa umusirimu kwa mbere birangwa no kuva mu bujiji.
Umukozi ushinzwe amakoperative n’iterambere ry’ishoramari mu murenge wa Kamembe, Niyonzima Onesphore, avuga ko nta muntu wari ukwiye kwiyita umusirimu muri iki gihe agendana ubujiji, kuko umuvuduko w’iterambere u Rwanda rugenderaho ushingiye ku bumenyi, cyane cyane gusoma no kwandika, utabizi wese akaba akwiye kubyiga hakiri kare.
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Bwa mbere mu majonjora y'irushanwa rya Miss Rwanda 2016, habonetse Intara ihagarariwe n'umubare w'abakobwa uhura neza n'uwagenwe nyuma y'aho mu zindi Ntara, hagiye hagaragara umubare uri hasi y'uwifuzwa w'abakobwa batsinze.
Mu muhango wo gutoranya abakobwa bazaserukira Intara y'Iburengerazuba, kuri uyu wa 17 Mutarama 2016, wabereye i Kayonza, habonetse abakobwa batanu bazahagaraira iyi Ntara, abandi babiri bashyirwa ku mugereka, ku buryo hagize uvamo muri batanu yasimbuzwa.
Uwase Rangira Marie d’Amour, Gisubizo Abi Gaelle, Akili Delyla, Uwimana Ariane na Kaneza Nickta nibo bakobwa batanu batorewe kuzahagararira Intara y’Amajyaruguru mu marushanwa ya nyampinga w’igihugu w’uyu mwaka (Miss Rwanda 2016) azaba kuwa 27 Gashyantare muri Kigali Serena Hotel.
Abakobwa bazahagararira Intara y'Iburasirazuba
Nyuma y'aba bakobwa batsindiye guhagararira Intara y'Iburasirazuba, hari n'abandi bashyizwe ku mugereka bashobora gusimbura uwavamo mu batowe mu gihe bibaye ngombwa. Abashyizwe ku mugereka ni Karingirwa Ange na Irakoze Ornella.
Mu bakobwa babashije gutambuka harimo n'umukobwa witwa Gisubizo Abi Gaelle wari washyizwe ku mugereka mu Ntara y'Amajyepfo gusa azakwigira inama yo kwiyandikisha mu Ntara ikurikira anoza umushinga we atari yanogeje neza yongera kugaruka ndetse abasha gutambuka muri batanu ba mbere.
Abakobwa 11 muri 14 biyandikishije guhatanira kuzahagararira Intara y'Iburasirazuba muri Miss Rwanda 2016 babajijwe imbere y'akanama nkemurampaka, babajijwe gahunda bafite baramutse bagizwe ba Nyampinga, ndetse banasobanura imishinga bafite banasubiza ibibazo, hanyuma batanu muri bo bemererwa gukomeza mu irushanwa.
Mu mpera z'icyumweru gitaha amajonjora azakomereza i Kigali ahitezwe umubare w'abiyandikisha uri hejuru cyane ugereranyije n'izindi Ntara.


text:
Kenshi iyo tuvuze umwuka w’ubukene byumvikana ko kuwunesha ari ugusenga, yee ni ukuri ariko si cyo cyonyine cyakorwa kuko iyo uvuze ngo wa bukene we ntakwirukanye mw’izina rya Yesu ntufunge imiryango bunyuramo, bukomeza kukubaho akarande! Wite kuri izi ngamba bizagufasha bifashe n’abazagukomokaho.
#1Guhindura imyumvire
Iyi ni ntambwe y’ibanze igihe ushaka kuva mu mubare w’abakene, ugomba kugira imyumvire itandukanye n’iyabo!
Abakristo batari bake baheze mu bukene kubera kwigishwa nabi ko amafranga ari aya satani, ko nta mukire uzajya mwijuru, nibindi bisa nk’ibyo biheza abantu mu guhora bateze amaboko!
Nyamara ijambo ry’Imana rivuga neza ko, ubwo turi Aba Kristo, Turi urubyaro rwa Aburahamu, tukaba n’ABARAGWA kubyo yasezeranijwe. Galat3:29 Ibyo yasezeranijwe dufite ho uruhare ni ibintu ntashyikirwa birindwi buri wese yifuza kandi yakenera akiri kwisi nk’uko bigaragara mu itang12 :2 => Kuba ubwoko bukomeye =>Guhabwa umugisha =>Kogezwa izina =>Kuba umugisha =>Guha umugisha abakunzi be =>Kuvumwa kw’abanzi be =>Kuba isoko y’umugisha kw’isi yose
Ibi byose akabikorerwa n’Uwiteka ubwe, mbega umunyenga uri mu Kumenya Imana!
Kandi koko byarangiye Aburahamu abaye umukire,nkuko umwe mu bagaragu be babihamije " Kandi Uwiteka yahaye databuja imigisha myinshi ahinduka umuntu ukomeye, kandi yamuhaye imikumbi n’amashyo, n’ifeza n’izahabu, n’abagaragu n’abaja, n’ingamiya n’indogobe". Itang24:35
Ndetse na Isaka umuhungu we bimwomaho kugeza aho abereye umukire cyane "Uwo mugabo aba umukire, agenda arushaho, ageza aho yabereye umukire cyane" itang26:13 kugeza ubwo batangiye kumubwira ngo " tuvemo kuko uraturuta cyane" None wowe baravuga ngo tuvemo kuko "uradusaba cyane"
Nonese abakubwira ko kumenyekana, kuba ikirangirere, gutunga amafranga menshi ari iby’abapagani cyangwa aba Satanist murabona bafite ukuri?babikura mu yihe Bibiliya? HINDURA IMYUMVIRE
Izindi ngamba 4 zisigaye tuzaziganira ho mu nyingisho zizakurikira iyi. Umugambi w’Imana ni uko muba abakire cyane.
Pastorviva.pcm@gmail.com POWER OF CHANGE MINISTRIES®


text:
Itorero ni umugeni wa Yesu Krisito Rev SEBUGORORE Henry
Itorero ni umugeni wa Yesu Krisito. Bisobanura ko itorero ari ikintu cye bwite ntawundi barisangiye. Nkuko umugeni umwe adashobora kugira abakwe babiri ni nako itorero naryo ritabibasha.
IBINTU BIKWIYE KURANGA UMUGENI WA KRISTO
1. Umugeni wa Krisito agomba guhora yiteguye kandi ari maso
Umugani w’abakobwa cumi nicyo usobanura. " Icyo gihe ubwami bwo mu ijuru buzagereranywa n’abakobwa cumi bajyanye amatabaza yabo bajya gusanganira umukwe. Ariko muri abo cumi, abatanu barabapfu, abandi batanu barabanyabwenge. Abapfu bajyanye amatabaza yabo ntibajyana n’amavuta, ariko abanyabwenge bo bajyana amavuta mu mperezo zabo hamwe n’amatabaza. Umukwe atinze bose barahunikira barasinzira, ariko n’ijoro mu gicuku habaho urusaku ngo umukwe araje nimusohoke mumusanganire ! Matayo 25:1-13
Nkuko Bibliya ibigaragaraza, Krisito afite umugambi wo kuzaza gutwara umugeni we mu ibanga rikomeye, nta munsi cyangwa igihe yavuze, Mariko 13:32-37.
2. Umugeni wa Krisito agomba gushaka imirimo izamuherekeza
Yohana ari ku kirwa cy’i Patimos yabonye umugeni atashye mw’ijuru avuye ku isi, abwirwa aya magambo: " Tunezerwe, twishime, tuyihimbaze, kuko ubukwe bw’umwana w’intama busohoye, umugeni we akaba yiteguye, kandi ahawe kwambara umwenda w’igitare mwiza, urabagirana utanduye, kandi uwo
w’igitare mwiza ni wo mirimo yo gukiranuka y’abera, ibyah 19:7-8.
Umugani w’italanto nawo werekana ko ibyo dukora tugomba kubishishikarira, kuko aribyo bizaduhesha ingororano ku Mana, Mt 25:14-30.
3. Umugeni wa Krisito agomba kutabaho umugayo cyangwa ikizinga
Intumwa Paulo yandikira Abakorinto mu rwandiko rwe rwa 2 yagize ati: "Kuko mbafuhira ifuhe ryo mu buryo bw’Imana, kuko, nabakwereye umugabo umwe ariwe Krisito, kugira ngo mubashyingire mumeze nk’umwari utunganye ", 2 Abakorint 11:2.
Mu rwandiko rw’Abefeso, Paulo avuga andi magambo agira ati: " Bagabo mukunde abagore banyu nk’uko Krisito yakunze itorero akaryitangira, ngo aryeze, amaze kuryogesha amazi n’ijambo rye, aryishyire rifite ubwiza, ridafite ikizinga cyangwa umunkanyari cyangwa ikintu cyose gisa gityo, ahubwo ngo ribe iryera ridafite inenge
Abefeso 1:4; 5:25-27.
4. Umugeni wa Krisito agomba gukunda Krisito
Nkuko umugeni agira urukumbuzi rw’umukwe no kumukunda urukundo ruhoraho, ni nako Itorero rihamagarirwa gukunda Krisito. Kandi nkuko umukwe n’umugeni bahura umunsi w’ubukwe, Itorero rizahura na Krisito rivuye ku isi, Ibyah 19:6-7. Uwo munsi itorero rizahabwa ibyo ryiringiye, ribone ibyo ryagiriye amatsiko igihe kirekire, 1 Abakorint 2:9.
Mu gitabo cy’indirimbo ya Salomo 1:2, umugeni asingiza umukwe agira ati: " Ansome no gusoma k’umunwa we, kuko urukundo ankunda rundutira vino." Hepfo mu gice cya 2 umurongo wa 3, umugeni ati: " Nk’umutapuwa mu biti byo mu ishyamba, niko umukunzi wanjye ameze mu bahungu. Nicaye munsi y’igicucu cye nezerewe cyane, amatunda ye yarandyoheye. Umukunzi yanjyanye mu nzu y’ibirori, n’ibendera rye ryari hejuru yanjye, ariryo rukundo."
Ku gice cya 2:8 ind ya Salomo, umugeni " Ndumva ijwi ry’umukunzi wanjye, nguriya araje, aje asimbuka udusozi. Umukunzi wanjye ameze nk’isha cyangwa ishashi y’impara. Nguyu ahagaze inyuma y’inzu, arungukira mu tuyunguruzo tw’idirisha.
Mu gice cya 5: 9, abakobwa b’i Yerusalemu babaza umukobwa w’umushulami ( Nyirarukundo) bati, tubwire umukunzi wawe arusha abandi iki ?
Ku murongo wa 10, umugeni asubiza asingiza muri aya magambo: " Umukunzi wanjye arera kandi akeye mu maso, ni inyamibwa iruta abantu inzovu. Umutwe we ni nk’izahabu nziza cyane, umusatsi we uratsibye, urirabura nk’intuntu ( urirabura cyane). Amaso ye ameze nk’ayinyana ziri ku migezi, zonse amata zigashisha. Mu misaya ye hameze nk’akarima k’imibavu hararambutse, ...
Mu gice cya 6 umurongo wa 3 akomeza agira ati: " Ndi uwo umukunzi wanjye na we ni uwanjye".
5. Umugeni wa Krisito agomba kugandukira Krisito
Kuganduka ni hame rireba abagore bose. Intumwa Paulo mu rwandiko yandikiye itorero ry’i Efeso, yagize ati: " Bagore mugandukire abagabo banyu nkuko mugandukira Umwami wacu, kuko umugabo ariwe mutwe w’umugore we, nkuko Krisito ari umutwe w’itorero ariryo mubiri we, ni nawe Mukiza waryo. Ariko nkuko itorero rigandukira Krisito, abe ariko abagore bagandukira abagabo babo muri byose ", Abefeso 5:22-24.
Ku murongo wa 32, w’iki gice, Paulo avuga ko ibyo asobanura aha, byerekeye Krisito n’Itorero. Ntimurabanyu rero ngo mwigenge, kuko mwaguzwe amaraso y’igiciro cyinshi.
6. Umugeni wa Krisito agomba kugaragaza ubwiza
Mu gitabo cy’indirimbo za Salomo, igice cya 6:4 mu gisingizo cya 5 umukwe yagize at : "Mukunzi wanjye uri mwiza nka Tirusa, urarimba nk’i Yerusalemu, uteye ubwoba nk’igitero cy’ingabo zigendana ibendera".
Mu gice cya 1:14-15, umukwe avuga ubwiza bw’umugeni na none yagize ati: " Umukunzi wanjye amereye nkagashandiko nk’uburabyo bwa Koferi, buba mu nzabibu zo muri Enigedi ".
"Umukunzi wanjye we, uri mwiza, ni koko uri mwiza, amaso yawe ni nk’ay’inyana."
7. Umugeni wa Krisito agomba kuba afite iby’ umurimbo byinshi kandi bikwiye
Krisito yatanze ubutunzi bwinshi kugira ngo umugeni we arimbishwe.
Muri Yesaya 61:10-11 hagira hati: " Nzajya nishimira Uwiteka cyane, umutima wanjye uzajya unezererwa Imana yanjye, kuko yanyambitse imyambaro y’agakiza, akamfubika umwitero wo gukiranuka, nkuko umukwe arimba akambara ikamba, kandi umugeni arimbishwa iby’umurimbo bye, nkuko ubutaka bumeramo umumero, kandi nkuko umurima umeramo imbuto zawuhinzwemo, niko Umwami Imana izameza gukiranuka n’ishimwe imbere y’amahanga yose, Yesaya 61:10-11".
8. Umugeni wa Krisito yarakowe, kandi gusaba no gukwa byarabereye i Gologota, Yesaya 25:6
Inkwano yatanzwe ifite agaciro, 1 Petero 1:18. Impeta ya " fiancaille " ni Umwuka wera, Yoh 14:17; Abefeso 4:30.
9. Ubukwe bwa Krisito n’umugeni buzabera muri Yerusalemu nshya, Ibyah 21:1-4; 27.
10. Ku batumirwa byose byariteguwe. Amapfizi n’inka zibyibushye, Mt 22: 4
Hahirwa abatorewe gutaha ubukwe bw’umwana w’intama. " Kandi ati: " Ayo ni amagambo y’ukuri kw’Imana", Ibyah 19:9.
Rev SEBUGORORE Henry